3. การประกอบธุรกิจแต่ละสายผลิตภัณฑ์

3.1 ลักษณะผลิตภัณฑ์หรือบริการ

3.1.1 กิจการขนส่ง

การบริการขนส่งผู้โดยสาร

ในปีงบประมาณ 2545 บริษัทฯ ทำการขนส่งผู้โดยสารจำนวน 18.3 ล้านคน
แบ่งเป็นผู้โดยสารในเส้นทางระหว่างประเทศ 11.6 ล้านคน
และผู้โดยสารในเส้นทางภายในประเทศ 6.7 ล้านคน
การให้บริการจะแยกตามประเภทของผู้โดยสารโดยแบ่งเป็น 3 ระดับ คือชั้นหนึ่ง (First Class)
ชั้นธุรกิจ (Business Class) และชั้นประหยัด (Economy Class)

ในปีงบประมาณ 2545 บริษัทฯ ได้ขยายเส้นทางบินระหว่างประเทศจำนวนมาก โดยเพิ่มความถี่อีก
49 เที่ยวบินต่อสัปดาห์ และเปิดเส้นทางบินใหม่อีก 4 จุดบินในเส้นทางไปเมืองปูซาน
สาธารณรัฐเกาหลี เฉิงตู สาธารณรัฐประชาชนจีน มุมไบ สาธารณรัฐอินเดีย และคูเวต
ทำให้เครือข่ายเส้นทางบินของบริษัทฯ แข่งขันได้อย่างมีประสิทธิภาพยิ่งขึ้น นอกจากนี้ บริษัทฯ
ยังจะขยายเส้นทางบินใหม่สู่เมืองสำคัญอีก 5 เมือง ภายในสิ้นปี 2545 คือ เจนีวา
ประเทศสวิสเซอร์แลนด์ บาห์เรน ประเทศสหรัฐอาหรับเอมิเรตส์ อะบูดาบี
ประเทศสหรัฐอาหรับเอมิเรตส์ จิตตะกอง ประเทศบังคลาเทศ และเซี๊ยะเหมิน
ประเทศสาธารณรัฐประชาชนจีน

รายละเอียดของเครือข่ายการบินที่บริษัทฯ ได้ให้บริการสามารถสรุปได้ดังต่อไปนี้

เส้นทางบินภายในประเทศ

หน่วย : ล้านบาท

+------------------------------------+----------+----------+----------+
|                                    | ป        | ป        | ป        |
|                                    | ีงบประมาณ | ีงบประมาณ | ีงบประมาณ |
|                                    | 2543     |          | 2545     |
|                                    |          | 2544     |          |
+------------------------------------+----------+----------+----------+
| รายได้ (ล้านบาท)                     | 10,580   | 11,793   | 11,807   |
|                                    |          |          |          |
| (Passenger Revenues (Baht          |          |          |          |
| Million))                          |          |          |          |
+------------------------------------+----------+----------+----------+
| สัดส่วนต่อรายได้ค่าโดยสารรวม (ร้อยละ)    | 12.4     | 11.8     | 11.6     |
|                                    |          |          |          |
| (Percentage of total passenger     |          |          |          |
| revenues (%))                      |          |          |          |
+------------------------------------+----------+----------+----------+
| ปริมาณการขนส่งผู้โดยสาร (ล้านคน-กม.)    | 3,504.8  | 3,617.9  | 3,326.1  |
|                                    |          |          |          |
| (Revenue Passenger Kilometres      |          |          |          |
| (Million))                         |          |          |          |
+------------------------------------+----------+----------+----------+
| ปริมาณที่นั่ง (ล้านที่นั่ง-กม.)              | 5,173.8  | 5,260.4  | 4,865.4  |
|                                    |          |          |          |
| (Available Seat Kilometres         |          |          |          |
| (Million))                         |          |          |          |
+------------------------------------+----------+----------+----------+
| อัตราส่วนการขนส่งผู้โดยสาร (ร้อยละ)      | 67.7     | 68.8     | 68.4     |
|                                    |          |          |          |
| (Cabin Factor (%))                 |          |          |          |
+------------------------------------+----------+----------+----------+
| รายได้จากผู้โดยสารเฉลี่ยต่อหน่วย          | 3.02     | 3.26     | 3.55     |
| (บาท/คน-กม.)                       |          |          |          |
|                                    |          |          |          |
| (Passenger Yield (Baht/RPK))       |          |          |          |
+------------------------------------+----------+----------+----------+

เพื่อสนับสนุนนโยบายเปิดเสรีด้านการบิน บริษัทฯ ได้ร่วมมือกับสายการบินในประเทศ คือ
สายการบิน พีบีแอร์ และแอร์อันดามัน ให้บริการเส้นทางบินต่างๆ 9 จุดบิน อาทิเช่น เพชรบูรณ์
แพร่ น่าน แม่สอด ลำปาง นครราชสีมา สกลนคร นครพนม และเส้นทางเชียงใหม่-เชียงราย
โดยบริษัทฯ ยังให้บริการในบางเส้นทาง เช่น สกลนครและนครพนม 2 เที่ยวบินต่อสัปดาห์
ส่วนเส้นทางบินอื่นๆ บริษัทฯ ยังให้บริการเช่นเดิม และเพิ่มเที่ยวบินสู่ขอนแก่น อุบลราชธานี
และกระบี่ อีกเส้นทางละ 7 เที่ยวบินต่อสัปดาห์ ทำให้มีเที่ยวบินจากกรุงเทพฯ
สู่จุดบินภายในประเทศ 17 แห่ง ทั้งสิ้น 377 เที่ยวบินต่อสัปดาห์

เส้นทางบินระหว่างประเทศของบริษัทฯ สามารถแบ่งออกเป็น 4 กลุ่ม คือ เส้นทางภูมิภาคเอเชีย
เส้นทางยุโรป เส้นทางออสเตรเลียและนิวซีแลนด์ และเส้นทางอเมริกาเหนือ
โดยมีรายละเอียดดังนี้

เส้นทางภูมิภาคเอเชีย

หน่วย : ล้านบาท

+------------------------------------+----------+----------+----------+
|                                    | ป        | ป        | ป        |
|                                    | ีงบประมาณ | ีงบประมาณ | ีงบประมาณ |
|                                    | 2543     |          | 2545     |
|                                    |          | 2544     |          |
+------------------------------------+----------+----------+----------+
| รายได้ (ล้านบาท)                     | 42,661   | 49,500   | 48,833   |
|                                    |          |          |          |
| (Passenger Revenues (Baht          |          |          |          |
| Million))                          |          |          |          |
+------------------------------------+----------+----------+----------+
| สัดส่วนต่อรายได้ค่าโดยสารรวม (ร้อยละ)    | 49.9     | 49.4     | 48.0     |
|                                    |          |          |          |
| (Percentage of total passenger     |          |          |          |
| revenues (%))                      |          |          |          |
+------------------------------------+----------+----------+----------+
| ปริมาณการขนส่งผู้โดยสาร (ล้านคน-กม.)    | 16,332.3 | 17,215.4 | 17,943.5 |
|                                    |          |          |          |
| (Revenue Passenger Kilometres      |          |          |          |
| (Million))                         |          |          |          |
+------------------------------------+----------+----------+----------+
| ปริมาณที่นั่ง (ล้านที่นั่ง-กม.)              | 21,832.5 | 23,650.9 | 25,851.5 |
|                                    |          |          |          |
| (Available Seat Kilometres         |          |          |          |
| (Million))                         |          |          |          |
+------------------------------------+----------+----------+----------+
| อัตราส่วนการขนส่งผู้โดยสาร (ร้อยละ)      | 74.8     | 72.8     | 69.4     |
|                                    |          |          |          |
| (Cabin Factor (%))                 |          |          |          |
+------------------------------------+----------+----------+----------+
| รายได้จากผู้โดยสารเฉลี่ยต่อหน่วย          | 2.61     | 2.88     | 2.72     |
| (บาท/คน-กม.)                       |          |          |          |
|                                    |          |          |          |
| (Passenger Yield (Baht/RPK))       |          |          |          |
+------------------------------------+----------+----------+----------+

มีการพัฒนาเครือข่ายเส้นทางบินในภูมิภาคเอเชียอย่างกว้างขวาง
โดยเพิ่มความถี่สำหรับจุดบินเดิมถึง 31 เที่ยวบินต่อสัปดาห์ และเปิดเส้นทางบินใหม่ 4 เส้นทางบิน
รวมความถี่ทั้งหมด 11 เที่ยวบินต่อสัปดาห์ เช่น
ตลาดในสาธารณรัฐประชาชนจีนที่มีอัตราการเติบโตสูงมาก บริษัทฯ เพิ่มบริการอีก 7
เที่ยวบินต่อสัปดาห์ ในจุดบินเดิม และเพิ่มอีก 3 เที่ยวบินต่อสัปดาห์สำหรับจุดบินใหม่
เพื่อรองรับปริมาณการจราจรที่ขยายตัวสูงขึ้น
โดยการวางแผนที่สอดคล้องกับสภาพตลาดในภูมิภาคที่มีการแข่งขันสูง
และความต้องการที่เปลี่ยนแปลงอยู่ตลอดเวลา บริษัทฯ จึงได้ขยายเครือข่ายการบินให้แข็งแกร่งขึ้น
โดยมีเที่ยวบินทั้งหมดในภูมิภาคนี้รวม 361 เที่ยวบินต่อสัปดาห์ ครอบคลุมปลายทางรวม 38 เมืองใน
21 ประเทศ

เอเชียตะวันออก

บริษัทฯ เพิ่มเที่ยวบินไปโตเกียวและโอซากา เส้นทางละ 3 เที่ยวบินต่อสัปดาห์
และเพิ่มเที่ยวบินสู่เซี่ยงไฮ้4 เที่ยวบินต่อสัปดาห์ และกวางโจว 3 เที่ยวบินต่อสัปดาห์
ทำให้มีเที่ยวบินสู่เซี่ยงไฮ้ทุกวันๆ ละ 2 เที่ยวบิน ทั้งยังเปลี่ยนเครื่องบินจากแบบแอร์บัส 300-600
เป็นแอร์บัส 330-300 เพื่อจุผู้โดยสารมากขึ้นด้วย และเปิดเส้นทางใหม่ กรุงเทพฯ-เฉิงตู 3
เที่ยวบินต่อสัปดาห์ ด้วยเครื่องบินแบบแอร์บัส 300-600 รวมทั้งเปิดเส้นทางบินใหม่กรุงเทพฯ-ปูซาน
ในสาธารณรัฐเกาหลี 2 เที่ยวบินต่อสัปดาห์ ด้วยเครื่องบินแบบแอร์บัส 300-600

เอเชียตะวันออกเฉียงใต้

บริษัทฯ ได้เพิ่มเที่ยวบินตรงสู่จาร์กาตาร์ 2 เที่ยวบินต่อสัปดาห์ รวมเป็น 5 เที่ยวบินต่อสัปดาห์
เพิ่มเที่ยวบินสู่บาหลีในช่วงฤดูร้อนที่มีความต้องการสูงจาก 7 เที่ยวบินต่อสัปดาห์ เป็น 12
เที่ยวบินต่อสัปดาห์ ได้เพิ่มเที่ยวบินสู่ฮานอย และโฮจิมินท์ซิตี้อีก 3 และ 4 เที่ยวบินต่อสัปดาห์
ตามลำดับ ทำให้มีเที่ยวบินสู่ฮานอยทุกวันๆ ละ 1 เที่ยวบิน และสู่โฮจิมินท์ซิตี้ทุกวันๆ ละ 2 เที่ยวบิน

เอเชียใต้

บริษัทฯ บริการเที่ยวบินใหม่ไปมุมไบ สาธารณรัฐอินเดีย 3 เที่ยวบินต่อสัปดาห์
ด้วยเครื่องบินแบบแอร์บัส 330-300 เครือข่ายเส้นทางบินไปอินเดียจึงเพิ่มขึ้นเป็น 3 เมือง รวม
13 เที่ยวบินต่อสัปดาห์

ตะวันออกกลาง

บริษัทฯ เพิ่มเที่ยวบินสู่ดูไบอีก 4 เที่ยวบินต่อสัปดาห์ ทำให้มีเที่ยวบินสู่ดูไบทุกวัน
และเปิดจุดบินใหม่สู่คูเวต โดยการขยายเส้นทางบิน กรุงเทพฯ-ดูไบ
ออกไปด้วยเครื่องบินแบบแอร์บัส 330-300 รวม 3 เที่ยวบินต่อสัปดาห์

เส้นทางยุโรป

หน่วย : ล้านบาท

+--------------------------------+-----------+-----------+------------+
|                                | ปีงบประมาณ | ปีงบประมาณ | ปีงบ        |
|                                | 2543      |           | ประมาณ2545 |
|                                |           | 2544      |            |
+--------------------------------+-----------+-----------+------------+
| รายได้ (ล้านบาท)                 | 21,236    | 25,988    | 28,822     |
|                                |           |           |            |
| (Passenger Revenues (Baht      |           |           |            |
| Million))                      |           |           |            |
+--------------------------------+-----------+-----------+------------+
| สัดส่วนต่อรายได้ค่าโดยสารรวม        | 24.8      | 26.0      | 28.4       |
| (ร้อยละ)                        |           |           |            |
|                                |           |           |            |
| (Percentage of total passenger |           |           |            |
| revenues (%))                  |           |           |            |
+--------------------------------+-----------+-----------+------------+
| ปริมาณการขนส่งผู้โดยสาร            | 14,133.2  | 15,975.2  | 17,384.1   |
| (ล้านคน-กม.)                    |           |           |            |
|                                |           |           |            |
| (Revenue Passenger Kilometres  |           |           |            |
| (Million))                     |           |           |            |
+--------------------------------+-----------+-----------+------------+
| ปริมาณที่นั่ง (ล้านที่นั่ง-กม.)          | 18,210.0  | 19,998.0  | 21,842.4   |
|                                |           |           |            |
| (Available Seat Kilometres     |           |           |            |
| (Million))                     |           |           |            |
+--------------------------------+-----------+-----------+------------+
| อัตราส่วนการขนส่งผู้โดยสาร (ร้อยละ)  | 77.6      | 79.9      | 79.6       |
|                                |           |           |            |
| (Cabin Factor (%))             |           |           |            |
+--------------------------------+-----------+-----------+------------+
| รายได้จากผู้โดยสารเฉลี่ยต่อหน่วย      | 1.50      | 1.63      | 1.66       |
| (บาท/คน-กม.)                   |           |           |            |
|                                |           |           |            |
| (Passenger Yield (Baht/RPK))   |           |           |            |
+--------------------------------+-----------+-----------+------------+

บริษัทฯ เพิ่มเที่ยวบินรองรับการเติบโตของเส้นทางนี้ โดยเพิ่มเที่ยวบินกลางวันจากกรุงเทพฯ
สู่ปารีส 3 เที่ยวบินต่อสัปดาห์ และเที่ยวบินตรง กรุงเทพฯ-โรม อีก 1 เที่ยวบินต่อสัปดาห์
ทำให้มีเที่ยวบินเส้นทางยุโรปทั้งสิ้น 60 เที่ยวบินต่อสัปดาห์ และเที่ยวบินไปโรมทุกวัน

บริษัทฯ เปลี่ยนแบบเครื่องบินจาก เอ็มดี-11 เป็น โบอิ้ง 747-400
เพื่อเพิ่มความจุของแต่ละเที่ยวบินในเส้นทางกรุงเทพฯ-มิวนิค แต่ลดความถี่ลงจาก 5
เที่ยวบินต่อสัปดาห์ เหลือเพียง 4 เที่ยวบินต่อสัปดาห์ และยังให้บริการไปยุโรป 10 เมืองใน 9
ประเทศ และเพิ่มเครือข่ายเส้นทางบินของบริษัทฯ ในทวีปยุโรปให้ครอบคลุมเพิ่มขึ้นอีก 18 เมือง
ได้แก่ 7 เมือง ในประเทศเยอรมนี และ 8 เมือง อื่นๆ คือ อัมสเตอร์ดัม บาร์เซโลนา บรัสเซลส์
บูดาเปสต์ เจนีวา ลิสบอน ปราก วอร์ซอ และ 3 เมือง ในกลุ่มประเทศสแกนดิเนเวีย คือ
เฮลซิงกิ ออสโล และก๊อตเทนเบิร์ก โดยความร่วมมือกับกลุ่มพันธมิตรในเครือสตาร์ อัลไลแอนซ์
ได้แก่ สายการบินลุฟท์ฮันซ่า และสายการบิน เอส เอ เอส

เส้นทางออสเตรเลียและนิวซีแลนด์

หน่วย : ล้านบาท

+--------------------------------+-----------+-----------+------------+
|                                | ปีงบประมาณ | ปีงบประมาณ | ปีงบประมาณ  |
|                                | 2543      |           | 2545       |
|                                |           | 2544      |            |
+--------------------------------+-----------+-----------+------------+
| รายได้ (ล้านบาท)                 | 5,886     | 7,217     | 7,982      |
|                                |           |           |            |
| (Passenger Revenues (Baht      |           |           |            |
| Million))                      |           |           |            |
+--------------------------------+-----------+-----------+------------+
| สัดส่วนต่อรายได้ค่าโดยสารรวม        | 6.9       | 7.2       | 7.8        |
| (ร้อยละ)                        |           |           |            |
|                                |           |           |            |
| (Percentage of total passenger |           |           |            |
| revenues (%))                  |           |           |            |
+--------------------------------+-----------+-----------+------------+
| ปริมาณการขนส่งผู้โดยสาร            | 4,076.5   | 4,985.6   | 5,278.9    |
| (ล้านคน-กม.)                    |           |           |            |
|                                |           |           |            |
| (Revenue Passenger Kilometres  |           |           |            |
| (Million))                     |           |           |            |
+--------------------------------+-----------+-----------+------------+
| ปริมาณที่นั่ง (ล้านที่นั่ง-กม.)          | 6,072.8   | 7,319.4   | 6,911.6    |
|                                |           |           |            |
| (Available Seat Kilometres     |           |           |            |
| (Million))                     |           |           |            |
+--------------------------------+-----------+-----------+------------+
| อัตราส่วนการขนส่งผู้โดยสาร (ร้อยละ)  | 67.1      | 68.1      | 76.4       |
|                                |           |           |            |
| (Cabin Factor (%))             |           |           |            |
+--------------------------------+-----------+-----------+------------+
| รายได้จากผู้โดยสารเฉลี่ยต่อหน่วย      | 1.44      | 1.45      | 1.51       |
| (บาท/คน-กม.)                   |           |           |            |
| (Passenger Yield (Baht/RPK))   |           |           |            |
+--------------------------------+-----------+-----------+------------+

บริษัทฯ เพิ่มเที่ยวบินอีก 3 เที่ยวบินต่อสัปดาห์ จากกรุงเทพฯ-บริสเบน-โอ๊คแลนด์
เพื่อรองรับปริมาณการจราจรสู่โอ๊คแลนด์ที่เพิ่มสูงขึ้น และปรับลดเที่ยวบินไปเมลเบิร์นลง 1 เที่ยวบิน
เหลือ 11 เที่ยวบินต่อสัปดาห์ การบริการเส้นทางออสเตรเลียและนิวซีแลนด์มีความถี่เพิ่มขึ้นจาก 24
เป็น 26 เที่ยวบินต่อสัปดาห์ เพื่อให้ผู้โดยสารได้รับบริการดีขึ้น บริษัทฯ
จึงเปลี่ยนเครื่องบินจากแบบโบอิ้ง 777-300 เป็นแบบโบอิ้ง 747-400
ในเส้นทางกรุงเทพฯ-ซิดนีย์-โอ๊คแลนด์ สำหรับเส้นทางอื่นๆ ไปยัง ซิดนีย์-เมลเบิร์น
และเมลเบิร์น-บริสเบน ใช้แบบเอ็มดี-11 ทั้งหมด เพื่อจัดให้มีที่นั่งชั้นหนึ่งในทุกเส้นทางบิน

เส้นทางอเมริกาเหนือ

หน่วย : ล้านบาท

+--------------------------------+-----------+-----------+------------+
|                                | ปีงบประมาณ | ปีงบประมาณ | ปีงบประมาณ  |
|                                | 2543      |           | 2545       |
|                                |           | 2544      |            |
+--------------------------------+-----------+-----------+------------+
| รายได้ (ล้านบาท)                 | 4,754     | 5,619     | 4,195      |
|                                |           |           |            |
| (Passenger Revenues (Baht      |           |           |            |
| Million))                      |           |           |            |
+--------------------------------+-----------+-----------+------------+
| สัดส่วนต่อรายได้ค่าโดยสารรวม        | 5.6       | 5.6       | 4.1        |
| (ร้อยละ)                        |           |           |            |
|                                |           |           |            |
| (Percentage of total passenger |           |           |            |
| revenues (%))                  |           |           |            |
+--------------------------------+-----------+-----------+------------+
| ปริมาณการขนส่งผู้โดยสาร            | 3,145.4   | 3,193.7   | 2,470.6    |
| (ล้านคน-กม.)                    |           |           |            |
|                                |           |           |            |
| (Revenue Passenger Kilometres  |           |           |            |
| (Million))                     |           |           |            |
+--------------------------------+-----------+-----------+------------+
| ปริมาณที่นั่ง (ล้านที่นั่ง-กม.)          | 3,959.4   | 3,914.0   | 3,404.8    |
|                                |           |           |            |
| (Available Seat Kilometres     |           |           |            |
| (Million))                     |           |           |            |
+--------------------------------+-----------+-----------+------------+
| อัตราส่วนการขนส่งผู้โดยสาร (ร้อยละ)  | 79.4      | 81.6      | 72.6       |
|                                |           |           |            |
| (Cabin Factor (%))             |           |           |            |
+--------------------------------+-----------+-----------+------------+
| รายได้จากผู้โดยสารเฉลี่ยต่อหน่วย      | 1.51      | 1.76      | 1.70       |
| (บาท/คน-กม.)                   |           |           |            |
| (Passenger Yield (Baht/RPK))   |           |           |            |
+--------------------------------+-----------+-----------+------------+

บริษัทฯ ยังให้บริการเที่ยวบินประจำวันไปสหรัฐอเมริกาเพื่อลง ณ จุดบินเดียว คือ ลอสแองเจลิส
เช่นเดิมโดยบินผ่านโตเกียว 4 เที่ยวบินต่อสัปดาห์ และผ่านโอซาก้าอีก 3 เที่ยวบินต่อสัปดาห์
ด้วยความร่วมมือกับสายการบินกลุ่มพันธมิตรสตาร์ อัลไลแอนซ์ ในเที่ยวบินรหัสร่วม บริษัทฯ
ได้ขยายเครือข่ายในสหรัฐอเมริกาเพิ่มขึ้นอีก 9 จุดบิน โดยร่วมกับสายการบิน ยูไนเต็ด แอร์ไลน์
ในเส้นทางบินลอสแองเจลิสสู่เดนเวอร์ วอชิงตัน นิวยอร์ค ชิคาโก ซีแอตเติล และซานฟรานซิสโก
เส้นทางจากไทเปไปนิวยอร์คและชิคาโก จากโตเกียวไปชิคาโกและลอสแองเจลิส
และจากลอนดอนไปนิวยอร์คและชิคาโก
ทั้งยังร่วมมือกับสายการบินแอร์แคนาดาเพื่อขยายเครือข่ายในแคนาดาเพิ่มขึ้นอีก 2 จุดบิน คือ
จากลอนดอนไปมอนทรีอัล บริษัทฯ ได้ร่วมมือกับสายการบิน ออล นิปปอน แอร์เวยส์
ในเส้นทางบินจากโตเกียวไปวอชิงตันและนิวยอร์ค และร่วมมือกับสายการบินลุฟท์ฮันซ่า
จากแฟรงค์เฟิร์ตไปแอตแลนตา ดัลลัส วอชิงตัน นิวยอร์ค ไมอามีและชิคาโก
ด้วยความร่วมมือดังกล่าว ทำให้บริษัทฯ มีเครือข่ายเส้นทางบินสู่สหรัฐอเมริกาได้ 2 ทาง คือ
จากทวีปเอเชีย และยุโรป และครอบคลุมจุดบินสองฝั่งของทวีปอเมริกาด้วย

สำหรับเหตุการณ์วินาศกรรมเมื่อวันที่ 11 กันยายน 2544 ที่นครนิวยอร์ค สหรัฐอเมริกา บริษัทฯ
ได้รับผลกระทบไม่มากนัก เนื่องจากเป็นเส้นทางที่มีปริมาณการจราจร คิดเป็นร้อยละ 7 ของทั้งหมด
อย่างไรก็ตาม บริษัทฯ ได้ปรับลดเที่ยวบินลง 1 เที่ยวบิน ในเดือนพฤศจิกายน 2544 และอีก 3
เที่ยวบินในเส้นทางผ่านโอซากาทั้งหมดในเดือนมกราคม 2545 คงเหลือเส้นทางผ่านโตเกียว 3
เที่ยวบินต่อสัปดาห์ ก่อนที่จะทำการบิน 7 เที่ยวบินตามปกติในตารางบินฤดูร้อน 2545

การบริการขนส่งสินค้าและไปรษณียภัณฑ์

ในปีงบประมาณ 2545 บริษัทฯ มีรายได้จากการบริการขนส่งสินค้าและไปรษณียภัณฑ์คิดเป็นร้อยละ
16.1 ของรายได้จากการดำเนินงานของบริษัทฯ โดยประกอบด้วยรายได้จากการบริการขนส่งสินค้า
คิดเป็นร้อยละ 15.5 และรายได้จากการขนส่งไปรษณียภัณฑ์คิดเป็นร้อยละ 0.6
ของรายได้จากการดำเนินงาน ตามลำดับ

หน่วย : ล้านบาท

+--------------------------------+-----------+-----------+------------+
|                                | ปีงบประมาณ | ปีงบประมาณ | ปีงบประมาณ  |
|                                | 2543      | 2544      | 2545       |
+--------------------------------+-----------+-----------+------------+
| รายได้ (ล้านบาท)                 | 20,183    | 21,120    | 20,709     |
|                                |           |           |            |
| (Freight and mail revenue      |           |           |            |
| (Baht Million))                |           |           |            |
+--------------------------------+-----------+-----------+------------+
| ปริมาณการขนส่งพัสดุภัณฑ์ (ล้านตัน-กม.) | 1,690     | 1,695     | 1,770.9    |
|                                |           |           |            |
| (Revenue Freight               |           |           |            |
| Ton-kilometres (Million))      |           |           |            |
+--------------------------------+-----------+-----------+------------+
| ระวางบรรทุกพัสดุภัณฑ์ (ล้านตัน-กม.)   | 2,756     | 3,049     | 3,064.5    |
|                                |           |           |            |
| (Available Dead Load           |           |           |            |
| Ton-kilometres (Million))      |           |           |            |
+--------------------------------+-----------+-----------+------------+
| อัตราส่วนการบรรทุกพัสดุภัณฑ์ (ร้อยละ)  | 61.3      | 55.6      | 57.8       |
|                                |           |           |            |
| (Freight Load Factor (%))      |           |           |            |
+--------------------------------+-----------+-----------+------------+
| รายได้จากพัสดุภัณฑ์เฉลี่ยต่อหน่วย       | 11.59     | 12.08     | 11.28      |
| (บาท/ตัน-กม.)                   |           |           |            |
|                                |           |           |            |
| (Freight Yield (Baht/RFTK))    |           |           |            |
+--------------------------------+-----------+-----------+------------+

ฝ่ายการพาณิชย์สินค้าและไปรษณียภัณฑ์
เป็นหน่วยธุรกิจที่ให้บริการขนส่งสินค้าและไปรษณียภัณฑ์ทางอากาศระหว่างประเทศ และในประเทศ
รวมทั้งการให้บริการคลังสินค้า ณ ท่าอากาศยานหลักต่างๆ ภายในประเทศ

ในรอบปีที่ผ่านมา ฝ่ายฯ
ได้พัฒนาระบบการขายบริการการขนส่งสินค้าโดยมุ่งเน้นการเพิ่มรายได้สูงสุดในแต่ละเที่ยวบิน
และเสนอบริการการขนส่งสินค้าทางอากาศใหม่ๆ เช่น TG FORCE Priority Cargo
ซึ่งเป็นบริการการขนส่งสินค้าชนิด Time-definite และศึกษางานบริการใหม่ๆ เช่น โครงการ
THAI-Perishable Products ที่สร้างมูลค่าเพิ่ม (Value Added)
ให้กับการขนส่งสินค้าทางอากาศที่ต้องการการดูแลเป็นพิเศษ
และเป็นการเพิ่มรายได้จากการขนส่งสินค้าไปพร้อมกัน โดยจะเปิดบริการในปีงบประมาณ 2546 นี้

3.1.2 กิจการหน่วยธุรกิจย่อยที่เกี่ยวเนื่องโดยตรงกับการขนส่ง

ท่าอากาศยานสากลกรุงเทพเป็นจุดศูนย์กลางหรือประตูสู่ภูมิภาคเอเชียซึ่งได้รองรับจำนวนผู้โดยสารและสัมภาระที่ได้เพิ่มขึ้นอย่างต่อเนื่อง
บริษัทฯ ได้รับความไว้วางใจจากการท่าอากาศยานแห่งประเทศไทย
ให้ดำเนินการบริการภาคพื้นในท่าอากาศยานสากลกรุงเทพแก่ผู้โดยสารของบริษัทฯ ตลอดจน
สายการบินต่างๆ บินสู่กรุงเทพฯ เป็นประจำ ทำให้บริษัทฯ
เป็นผู้ให้บริการภาคพื้นรายใหญ่ในท่าอากาศยานสากลกรุงเทพ

กิจการบริการลูกค้า

ให้บริการผู้โดยสารภายในอาคารท่าอากาศยานเริ่มตั้งแต่การบริการตรวจบัตรโดยสาร
การบริการผู้โดยสารขาเข้าและขาออก การบริการผู้โดยสารต่อเครื่อง
การบริการด้านกระเป๋าและสัมภาระ รวมทั้งการให้บริการที่ห้องรับรองผู้โดยสาร
นอกจากนี้การบริการที่สำคัญอีกอย่างหนึ่งซึ่งเกี่ยวข้องกับบริการเทคโนโลยีสารสนเทศคือ
บริการรอยัลออร์คิดเน็ต
ซึ่งเป็นการอำนวยความสะดวกในการใช้อินเตอร์เน็ตสำหรับผู้โดยสารชั้นหนึ่งและชั้นธุรกิจของบริษัทฯ
และสายการบินพันธมิตร ณ ท่าอากาศยานสากลกรุงเทพ โดยไม่ต้องสมัครสมาชิกของเครือข่ายใดๆ
การให้บริการผู้โดยสารภายในอาคารท่าอากาศยานเป็นการให้บริการแก่ผู้โดยสารที่เดินทางโดยเที่ยวบินของบริษัทฯ
และเป็นการให้บริการแก่สายการบินอื่นๆ ด้วย นอกจากนี้
ยังให้บริการรถรับส่งผู้โดยสารระหว่างท่าอากาศยานกับจุดหมายปลายทางของผู้โดยสาร
(Limousine Services) ซึ่งทำให้บริษัทฯ มีรายได้จากการบริการรวมเป็นจำนวน 895.95
ล้านบาท 1,004.77 ล้านบาท และ 919.40 ล้านบาท ในปีงบประมาณ 2543 2544 และ 2545
ตามลำดับ

ฝ่ายบริการลูกค้าเน้นพัฒนาการบริการภาคพื้นให้ได้มาตรฐาน
และยกระดับคุณภาพให้สูงขึ้นอย่างต่อเนื่องโดยคงเอกลักษณ์ความเป็นไทยไว้
ผลการดำเนินงานในปีงบประมาณที่ผ่านมาประกอบด้วย
แผนงานปรับปรุงการให้บริการผู้โดยสารชั้นหนึ่งและชั้นธุรกิจด้วยการจัดให้มีช่องทางพิเศษ (Fast
Track) เพื่ออำนวยความสะดวกในการตรวจตราหนังสือเดินทางขาออก พร้อมทั้งการให้บริการ
Self Service System ที่อาคารผู้โดยสารในประเทศ
เพื่อให้ผู้โดยสารที่เดินทางโดยไม่มีสัมภาระสามารถทำการ Check-in ได้ด้วยตนเอง
และได้มีการปรับปรุงห้องรับรองพิเศษโดยเพิ่มห้องรับรองพิเศษที่ Pier 5 และ First Class
Airside Lounge ให้เพียงพอกับจำนวนผู้โดยสารที่เพิ่มขึ้นของสายการบินไทยและสายการบินลูกค้า
และเพื่อสร้างความสะดวกสบายแก่ผู้โดยสารขณะรอขึ้นเครื่องบิน
การปรับปรุงห้องรับรองพิเศษที่สถานีภูเก็ตและสถานีหาดใหญ่
เพื่อเพิ่มความพึงพอใจให้แก่ผู้โดยสารอย่างรอบด้าน ฝ่ายการบริการลูกค้าจึงจัดสร้าง Passenger
Contact Area ณ บริเวณห้องโถงผู้โดยสารขาออกซึ่งผู้โดยสารสามารถติดต่อสอบถามข้อปัญหา
และรับการบริการแบบครบวงจร

แผนงานพัฒนาคุณภาพและมาตรฐานการบริการอย่างต่อเนื่องอื่นๆ คือ บริการ Return Flight
Check-in แก่ผู้โดยสารที่เดินทางไปและกลับภายใน 24 ชั่วโมง บริการ Gate Check-in
เพื่อลดความแออัดคับคั่งที่ Check-in Counter
และให้ความสะดวกกับผู้โดยสารของเที่ยวบินในประเทศที่ไม่มีสัมภาระ บริการ Telephone
Check-in บริการ Concierge Services
ที่เน้นให้การบริการแก่ผู้โดยสารชั้นหนึ่งโดยจัดเคาท์เตอร์ต้อนรับการบริการ ณ
บริเวณชานชาลาเพื่อดูแลต้อนรับผู้โดยสารทันทีที่มาถึงสนามบิน
และได้นำเทคโนโลยีสารสนเทศมาพัฒนาระบบการบริการให้ทันสมัยและมีประสิทธิภาพ
โดยพัฒนาการใช้ Common Language ในระบบ Check-in เพื่อความสะดวกต่อการปฏิบัติงาน
และเชื่อมโยงกับระบบของสายการบินลูกค้าได้อย่างมีประสิทธิภาพอีกด้วย การจัดตั้ง Load
Control Center เพื่อจัดทำ Loadsheet
ได้จากส่วนกลางและส่งข้อมูลไปยังเครื่องบินทั่วประเทศได้โดยตรง

การปรับปรุงประสิทธิภาพกิจการ Limousine
การจัดบริการรถรับ-ส่งถึงบ้านและจากบ้านมาสนามบินสำหรับผู้โดยสารชั้นหนึ่ง

ฝ่ายบริการผู้โดยสารจัดอบรมพนักงานอย่างต่อเนื่องด้านการบริการ
และปฏิบัติการรวมทั้งมาตรการความปลอดภัยต่างๆ เช่น การบริการด้วยใจ The Touches of
Thai, Manager in a Service Organization, Negotiation Skills, Business
Look, Aviation Safety
เพื่อเพิ่มทักษะในการปฏิบัติหน้าที่ทั้งในประเทศและต่างประเทศได้อย่างมีประสิทธิภาพ

กิจการให้บริการบริเวณลานจอดและอุปกรณ์ภาคพื้น

การให้บริการบริเวณลานจอดประกอบด้วยการบริการเกี่ยวกับผู้โดยสารและสัมภาระ
การบริการลากจูงเครื่องบินออกจากสะพานเทียบเครื่องหรือจุดที่จอดเครื่องบิน
การบริการขนส่งสินค้าและนำส่งสินค้า เข้าออกและผ่านระหว่างอาคารคลังสินค้ากับเครื่องบิน
บริการดังกล่าวเป็นการบริการให้กับหน่วยงาน ภายในและแก่สายการบินอื่นๆ บริษัทฯ
มีรายได้จากการบริการรวมเป็นจำนวน 1,074.09 ล้านบาท 1,139.31 ล้านบาท และ
1,003.07 ล้านบาท ในปีงบประมาณ 2543 2544 และ 2545 ตามลำดับ

เป็นธุรกิจหนึ่งที่มีความจำเป็นยิ่ง เนื่องจากเป็นบริการสนับสนุนกิจการบินของตนเอง
และสายการบินลูกค้าที่มีเที่ยวบินมายังประเทศไทย ปัจจุบันมีพนักงานทั้งสิ้น 3,301 คน
เป็นพนักงานประจำ 2,678 คน และแรงงานภายนอก 625 คน
มีอุปกรณ์ขับเคลื่อนที่รับผิดชอบดูแลทั้งสิ้น 822 คัน อุปกรณ์ Cart & Dolly 1,400 หน่วย
และตู้ขนส่งสินค้า (Unit Load Device / ULD) 6,371 หน่วย

ฝ่ายฯ ให้บริการด้านต่างๆ ดังนี้

1.  บริการอุปกรณ์สำหรับอากาศยานในขณะจอด เช่น อุปกรณ์บริการจ่ายกระแสไฟฟ้า
    อุปกรณ์ทำความเย็นภายในอากาศยาน อุปกรณ์บริการน้ำดื่มน้ำใช้ อุปกรณ์บริการถ่ายเทสิ่งปฏิกูล
    อุปกรณ์บริการติดเครื่องยนต์ของอากาศยาน และอุปกรณ์บริการเคลื่อนย้ายอากาศยาน

2.  บริการผู้โดยสาร เริ่มตั้งแต่การรับ-ส่งผู้โดยสารจากอากาศยานด้วยรถบันไดเทียบอากาศยาน
    บริการรถรับ-ส่งผู้โดยสารจากหลุมจอดไปยังอาคารผู้โดยสาร
    และบริการรถรับ-ส่งผู้โดยสารป่วยหรือทุพพลภาพ

3.  บริการขนถ่ายสัมภาระ มีบริการการขนถ่ายกระเป๋า สัมภาระต่างๆ
    สินค้าและไปรษณียภัณฑ์ระหว่างอากาศยานกับอาคารผู้โดยสาร และอาคารคลังสินค้า
    รวมทั้งบริการจัดเก็บและควบคุมตู้ขนส่งสินค้า (ULD)

4.  บริการซ่อมบำรุงอุปกรณ์ภาคพื้นโดยแยกเป็นโรงซ่อมหนักและโรงซ่อมเบา
    มีการรักษาคุณภาพและมาตรฐานการบริการโดยการควบคุม จัดเก็บ
    และจัดเตรียมอะไหล่ให้เพียงพอต่อการซ่อมบำรุงอุปกรณ์ ตรวจสอบ
    และติดตามการซ่อมบำรุงอย่างสม่ำเสมอ
    จัดทำตารางการนำอุปกรณ์เข้าตรวจเช็คตามกำหนดเวลา
    เพื่อใช้งานอุปกรณ์อย่างมีประสิทธิภาพ
    และมีการหมุนเวียนอย่างเพียงพอต่อการให้บริการและปลอดภัยในขณะให้บริการอากาศยาน

ขีดความสามารถในการบริการ

ฝ่ายบริการลานจอดและอุปกรณ์ภาคพื้น ให้บริการเที่ยวบินของสายการบินไทยจำนวน 42,256
เที่ยวบินต่อปี คิดเป็นร้อยละ 44 ของรายได้ทั้งหมด และให้บริการสายการบินต่างชาติรวม 30,451
เที่ยวบินต่อปีหรือคิดเป็นร้อยละ 56 เมื่อพิจารณาจากจำนวนเที่ยวบินรวมเฉพาะสายการบินต่างชาติ
ณ ท่าอากาศยานดอนเมือง
ฝ่ายบริการลานจอดและอุปกรณ์ภาคพื้นยังคงครองส่วนแบ่งตลาดเป็นอันดับหนึ่งคือ ร้อยละ 60
ของจำนวนเที่ยวบินสายการบินต่างชาติ

การพัฒนาศักยภาพการให้บริการ

-   ฝ่ายบริการลานจอดและอุปกรณ์ภาคพื้น ได้รับความเชื่อถือ
    และไว้วางใจจากสายการบินลูกค้าถึง 48 สายการบินให้บริษัท การบินไทย จำกัด (มหาชน)
    เป็นผู้ให้บริการลานจอดและอุปกรณ์ภาคพื้น เพราะประสบการณ์ตลอด 42 ปีที่ผ่านมา ฝ่ายฯ
    ได้รักษามาตรฐานงานบริการและพัฒนาประสิทธิภาพของพนักงานอย่างต่อเนื่อง
    โดยจัดการฝึกอบรมพนักงานอย่างเป็นระบบเพื่อรองรับความต้องการต่างๆ
    ของสายการบินลูกค้าและของสายการบินไทย และนำเทคโนโลยีที่ทันสมัยมาใช้
    และจัดให้มีการทบทวนการปฏิบัติงานอย่างต่อเนื่อง เพื่อเพิ่มพูนความรู้
    ความสามารถในการบริการเหนือกว่าคู่แข่งทางธุรกิจการบิน จนได้รับใบรับรองคุณภาพ ISO
    9002 จากสถาบัน RWTUV สอดคล้องกับนโยบายคุณภาพของฝ่ายฯ คือ
    มุ่งสู่ความเป็นเลิศด้านบริการลานจอด และอุปกรณ์ภาคพื้นด้วยคุณภาพ
    ความปลอดภัยและการตรงต่อเวลาเพื่อความพอใจสูงสุดของลูกค้า

-   การดำเนินมาตรการ Secure Clean เป็นส่วนหนึ่งของการทำความสะอาดภายในเครื่องบิน
    ที่เน้นความสำคัญด้านความปลอดภัยต่อชีวิตและทรัพย์สินของผู้โดยสารตลอดจนอากาศยาน
    ซึ่งเป็นไปตามข้อกำหนดของ Aviation Security Act 1982 และวิธีปฏิบัติที่กำหนดขึ้นโดย
    Department of Transportation ของประเทศอังกฤษ
    นอกเหนือจากการตรวจตราความปลอดภัยสิ่งแปลกปลอม หรือสิ่งผิดกฎหมายต่างๆ แล้ว
    ความรับผิดชอบยังครอบคลุมถึงสิ่งของที่ผู้โดยสารหลงลืมไว้ในอากาศยานที่ตรวจพบ
    และการนำส่งคืนให้ผู้โดยสารในเวลาอันรวดเร็ว

-   ผลงานสำคัญที่ได้รับรางวัล

1.  ปี 2545 ฝ่ายบริการลานจอดและอุปกรณ์ภาคพื้น
    ได้รับรางวัลสถานประกอบการดีเด่นในระดับจังหวัด ด้านความปลอดภัย อาชีวอนามัย
    และสภาพแวดล้อมในการทำงาน จากกระทรวงแรงงานและสวัสดิการสังคม

2.  ปี 2545 ฝ่ายบริการลานจอดและอุปกรณ์ภาคพื้น ได้รับประกาศเกียรติคุณว่า มีผลงานดี (Good
    Practice) ด้านการปรับปรุงความปลอดภัยอาชีวอนามัย
    และสภาพแวดล้อมในการทำงานเรื่องเครื่องดักฝุ่น
    จากงานสัปดาห์ความปลอดภัยในการทำงานแห่งชาติ ครั้งที่ 16

แผนดำเนินงานต่อเนื่องในอนาคต

1.  คณะกรรมการบริษัทฯ ได้อนุมัติวงเงินงบประมาณ 595 ล้านบาท
    สำหรับจัดซื้ออุปกรณ์ใหม่เพิ่มเติม และทดแทนอุปกรณ์เก่าที่มีอายุการใช้งานมานาน
    เพื่อเพิ่มขีดความสามารถในการแข่งขันด้านงานบริการลานจอดและอุปกรณ์ภาคพื้นมากขึ้น

2.  ฝ่ายบริการลานจอดและอุปกรณ์ภาคพื้น
    ได้จัดทำแผนการลงทุนด้านบริการลานจอดและอุปกรณ์ภาคพื้นที่ท่าอากาศยานสุวรรณภูมิ
    เพื่อสร้างความมั่นใจสูงสุดต่อการบริการลานจอดและอุปกรณ์ภาคพื้นให้แก่เที่ยวบินทุกเที่ยวบินของการบินไทย
    สายการบินพันธมิตร และสายการบินลูกค้าที่บินขึ้น-ลง ณ ท่าอากาศยานสุวรรณภูมิ
    และสร้างความพึงพอใจ
    ความสะดวกสบายให้แก่ลูกค้าในงานบริการอย่างต่อเนื่องและครบวงจร
    โดยยึดหลักความปลอดภัยสูงสุดเป็นสำคัญ ทั้งยังช่วยสนับสนุนศักยภาพของบริษัทฯ
    ให้เป็นหนึ่งในสายการบินชั้นนำของโลก
    และส่งเสริมประเทศไทยให้เป็นศูนย์กลางธุรกิจการบินในภูมิภาคนี้ต่อไป

3.  ฝ่ายบริการลานจอดและอุปกรณ์ภาคพื้น ตระหนักถึงการเพิ่มศักยภาพในการแข่งขันเชิงธุรกิจ
    จึงเน้นการจัดการเชิงกลยุทธ์ โดยใช้ Balanced Score Card
    เป็นเครื่องมือในการบริหารงาน และกำหนดดัชนีประเมินผลการดำเนินงาน (Key
    Performance Indicator) ทั้ง 4 ด้าน คือ ด้านการเงิน ลูกค้า การบริหารงานภายใน
    และการเรียนรู้เติบโตในองค์กร

4.  ฝ่ายบริการลานจอดและอุปกรณ์ภาคพื้น
    ได้ศึกษาและจัดทำแผนกลยุทธ์ขยายกิจการในตลาดต่างประเทศ
    เพื่อเป็นแนวทางหนึ่งในการเพิ่มรายได้ตามนโยบายเชิงรุกของบริษัทฯ

การบริการคลังสินค้า

บริษัทฯ เป็นผู้ให้บริการคลังสินค้ารายใหญ่ที่สุด ณ ท่าอากาศยานสากลกรุงเทพ
ซึ่งนอกจากให้บริการแก่ลูกค้าของบริษัทฯ แล้วยังให้บริการแก่ลูกค้าสายการบินต่างประเทศอีก 45
สายการบิน บริษัทฯ มีรายได้จากการบริการรวมเป็นจำนวนเงิน 1,137.06 ล้านบาท 1,130.94
ล้านบาท และ 1,098.75 ล้านบาท ในปีงบประมาณ 2543 2544 และ 2545 ตามลำดับ

ด้านงาน Information Technology ได้ร่วมมือกับกรมศุลกากรในการพัฒนาโครงการ Customs
EDI (Electronic Data Interchange)
โดยมีจุดมุ่งหมายที่จะสนับสนุนการปฏิบัติการพิธีการศุลกากร ลดขั้นตอนในพิธีการฯ
และเพิ่มประสิทธิภาพงานบริการแก่ลูกค้า ส่งผลให้ภาระต้นทุนต่อหน่วยของงานบริการคลังสินค้าลดลง

ในโครงการคลังสินค้า ณ ท่าอากาศยานสุวรรณภูมิ ได้เข้าร่วมศึกษาจัดทำผังแม่บทเขตปลอดอากร ณ
ท่าอากาศยานสุวรรณภูมิ (Customs Free Zone) โดยกำหนดการส่งมอบต่อบริษัท
ท่าอากาศยานสากลกรุงเทพแห่งใหม่ และการท่าอากาศยานแห่งประเทศไทย ในเดือนตุลาคม 2545
ทั้งนี้ยังขยายระบบบริหารคุณภาพ (Quality Control) ให้ครอบคลุมคลังสินค้า ณ
ท่าอากาศยานนานาชาติในส่วนภูมิภาค ได้แก่ คลังสินค้าสถานีเชียงใหม่ หาดใหญ่ และภูเก็ต
เรียบร้อยตามเป้าหมาย และฝ่ายฯ ได้รับมอบประกาศนียบัตรรับรองระบบบริหารคุณภาพ ISO 9002
จากสถาบันรับรอง BVQI แล้ว

กิจการบริการซ่อมบำรุงอากาศยาน

ปัจจุบันบริษัทฯ มีโรงซ่อมเครื่องบินรวม 6 โรง คือ ที่ท่าอากาศยานกรุงเทพฯ จำนวน 5 โรงซ่อม
และศูนย์ซ่อมอากาศยานแห่งที่ 2 ที่อู่ตะเภา จำนวน 1 โรงซ่อม
ฝ่ายช่างสามารถซ่อมเครื่องบินของบริษัทฯ
และบริการตรวจซ่อมบำรุงเครื่องบินของลูกค้าทั้งซ่อมย่อยและใหญ่
โดยได้รับการรับรองจากองค์การบริหารการบินแห่งสหรัฐอเมริกา (US Federal Aviation
Administration หรือ FAA) และองค์การร่วมเพื่อบริหารการบินแห่งยุโรป (Joint Aviation
Authority หรือ JAA) และได้รับประกาศนียบัตรรับรองมาตรฐาน ISO 9002 จาก BVQI
โดยได้รับการทบทวนปรับปรุงแก้ไขและมีแผนดำเนินการเข้าสู่มาตรฐานระบบการบริหารด้านคุณภาพ
ISO 9002 : 2000 ซึ่งคาดว่าจะเสร็จสิ้น และได้ใบรับรองประมาณเดือนกันยายน 2546
เพื่อรักษาคุณภาพการบริการที่ได้มาตรฐานแก่ลูกค้าอย่างต่อเนื่อง ส่วนการปฏิบัติงานซ่อมบำรุงนั้น
ฝ่ายช่างคำนึงถึงความปลอดภัยและการอนุรักษ์สิ่งแวดล้อมเป็นปัจจัยสูงสุด
โดยได้รับมาตรฐานการจัดการด้านสิ่งแวดล้อม ISO 14001 ตั้งแต่ปี พ.ศ. 2544

การบริการของฝ่ายช่างมีขีดความสามารถในการซ่อมบำรุงเครื่องบินซึ่งครอบคลุมถึงโครงสร้างลำตัวเครื่องบิน
กลไกต่างๆ เครื่องยนต์ขับดัน วิทยุสื่อสาร อุปกรณ์อิเลคโทรนิคส์ ฯลฯ ของเครื่องบินแอร์บัสแบบ เอ
300 เอ 310 และ เอ 330 รวมทั้งเครื่องบินโบอิ้ง แบบ บี 737 บี 747 และ บี 777 บริษัทฯ
มีรายได้จากการบริการแก่สายการบินอื่นๆ รวมเป็นจำนวน 1,048.53 ล้านบาท 1,152.72
ล้านบาท และ953.47 ล้านบาท ในปีงบประมาณ 2543 2544 และ 2545 ตามลำดับ

ระหว่างปีงบประมาณ 2545 ถึง 2548 ฝ่ายช่างของบริษัทฯ
มีแผนพัฒนาระบบข้อมูลสารสนเทศใหม่มูลค่าการลงทุนประมาณ 550 ล้านบาท
เพื่อทดแทนระบบเดิมที่ใช้งานมานานถึง 18 ปี เพื่อเพิ่มประสิทธิภาพและลดเวลาการซ่อมบำรุง
สนับสนุนระบบการจัดการ และการบริหารแบบใหม่ในรูปหน่วยธุรกิจ (Business Unit) และ
E-Business ที่จะรองรับการดำเนินงานที่สนามบินสุวรรณภูมิได้อีกด้วย ฝ่ายช่างเป็น 1 ใน 6
ขององค์กรชั้นนำของประเทศไทยที่ไดัรับประกาศนียบัตร Center of Excellence
จากสถาบันเพิ่มผลผลิตแห่งชาติ เมื่อวันที่ 30 มกราคม 2545 จากการนำโครงการ Six Sigma
มาพัฒนาปรับปรุงกรรมวิธีการทำงานให้มีประสิทธิภาพและประสิทธิผลโดยมีจุดมุ่งหมายหลักเพื่อลดต้นทุนและเพิ่มผลผลิตของกิจการ
และมีเป้าหมายในการลดต้นทุนไม่ต่ำกว่า 1 พันล้านบาท ในปี พ.ศ.2547
ก่อนจะย้ายฐานปฏิบัติการซ่อมบำรุงไปอยู่ที่ท่าอากาศยานสุวรรณภูมิในปี พ.ศ.2548
โครงการก่อสร้างศูนย์ซ่อมบำรุงอากาศยานแห่งใหม่บนเนื้อที่ 145 ไร่ นี้ใช้เงินลงทุน 2,688
ล้านบาท ประกอบด้วย โรงซ่อมอากาศยานลำตัวกว้าง เช่น เครื่องบินแบบโบอิ้ง 747 ได้พร้อมกัน
3 ลำ และรองรับเครื่องบินแบบใหม่ในอนาคตที่มีขนาดความจุผู้โดยสารตั้งแต่ 500 คน ขึ้นไปได้ด้วย
โดยฝ่ายฯ ได้วางแผนการตลาดระยะยาว 5 ปี ควบคู่กันไป

เพื่อขยายขีดความสามารถในงานบริการซ่อมบำรุงขนาดใหญ่เพิ่มขึ้นแก่ลูกค้าจากสายการบินในแถบ
เอเชีย และยุโรป ฝ่ายฯ ได้วางแผนที่จะดัดแปลงโรงซ่อมอากาศยานปัจจุบัน 3
โรงที่ท่าอากาศยานดอนเมืองให้เป็นโรงซ่อมใหญ่
ซึ่งอาจจะทำในรูปแบบโครงการร่วมลงทุนกับสายการบินพันธมิตร
เพื่อนำเงินตราต่างประเทศเข้าสู่ประเทศมากขึ้นด้วย โดยในปีงบประมาณ 2545 บริษัทฯ
ได้ลงนามในสัญญาต่อเนื่องเป็นเวลา 5 ปี กับ Japan Air System (JAS)
เพื่อให้บริการซ่อมใหญ่เครื่องบินแบบแอร์บัส เอ 300 ฝ่ายช่างวางแผนงานสำหรับปี 2546
เพื่อบุกเบิก และขยายตลาดในญี่ปุ่นเพื่อให้บริการซ่อมใหญ่เครื่องบินแบบโบอิ้ง 777 ของ JAS

บริษัทฯ ได้รับรางวัลชนะเลิศจาก Airbus Industries ผู้ผลิตเครื่องบินตระกูลแอร์บัส
ในฐานะที่ใช้เครื่องบินแบบแอร์บัส 330
บริการบินในเส้นทางภูมิภาคเอเชียโดยมีเที่ยวบินที่สร้างรายได้จากจำนวนชั่วโมงบินสูงสุด ในปี
2544 คือ 34,174 ชั่วโมงบิน เมื่อเทียบกับบรรดาสายการบินพาณิชย์ทั่วโลกที่ใช้ฝูงบินแบบเดียวกัน
และเป็นสายการบินที่ตรงต่อเวลาสูงสุดถึง 99.3%
เมื่อเปรียบเทียบกับสถิติเฉลี่ยของสายการบินพาณิชย์ทั่วโลกที่ 98.7%
ฝ่ายช่างในฐานะผู้แทนของบริษัทฯ ได้รับมอบรางวัลที่เมืองมอนทรีอัล ประเทศแคนาดา ในวันที่ 26
พฤษภาคม 2545 สมรรถนะในการสร้างรายได้จากจำนวนชั่วโมงบินสูงสุดนี้
เป็นผลงานการซ่อมบำรุงเครื่องบินที่ได้มาตรฐานดีเยี่ยมของฝ่ายช่าง

กิจการบริการครัวการบิน

ฝ่ายโภชนาการของบริษัทฯ
ได้ทำหน้าที่ในการจัดเตรียมอาหารเพื่อให้บริการแก่ผู้โดยสารบนเที่ยวบินของบริษัทฯ
และสายการบินลูกค้าอีก 40 สายการบิน ที่ออกเดินทางจากท่าอากาศยานสากลกรุงเทพ
รวมทั้งดำเนินกิจการภัตตาคารและ Snack Bar
ให้บริการอาหารและเครื่องดื่มแก่ผู้โดยสารและบุคคลทั่วไป ณ ท่าอากาศยานสากลกรุงเทพฯ
เชียงใหม่ ภูเก็ต และเชียงราย บริการจัดเลี้ยงทั้งในและนอกสถานที่และร้านเบเกอรี่ Puff &
Pie มีรายได้จากการบริการรวมเป็นจำนวน 1,676.89 ล้านบาท 1,745.93 ล้านบาท และ
1,643.59 ล้านบาท ในปีงบประมาณ 2543 2544 และ 2545 ตามลำดับ

ปีงบประมาณ 2545 ฝ่ายครัวการบินผลิตอาหารเฉลี่ยวันละประมาณ 68,500 ชุด หรือประมาณ 25
ล้านชุดต่อปี ความสำเร็จนี้เกิดจากวิสัยทัศน์อันยาวไกลในเชิงธุรกิจของผู้บริหารชุดต่างๆ
ความเชื่อมั่นและไว้วางใจที่ลูกค้ากลุ่มต่างๆ มอบให้
รวมทั้งความมุ่งมั่นในการให้บริการที่เป็นเลิศของทีมงานทุกระดับเพื่อบรรลุเป้าหมายและวัตถุประสงค์ของฝ่ายฯ

รายได้ดังกล่าวมาจากงานบริการส่วนต่างๆ ดังนี้

-   การบริการผลิตอาหารเฉลี่ยประมาณวันละ 42,000 ชุด
    เพื่อบริการผู้โดยสารของสายการบินไทย และสายการบินลูกค้ากว่า 40 สาย

-   กิจการด้านภัตตาคาร และ Snack Bar ผลิตอาหารเฉลี่ยประมาณวันละ 26,500 ชุด ณ
    ท่าอากาศยานกรุงเทพฯ เชียงใหม่ ภูเก็ต และเชียงราย
    เพื่อบริการอาหารและเครื่องดื่มแก่ผู้โดยสารและบุคคลทั่วไป
    บริการจัดเลี้ยงทั้งในและนอกสถานที่ และร้านเบเกอรี่ Puff & Pie ซึ่งปัจจุบันมีสาขาทั้งสิ้น
    27 แห่ง โดยอยู่ในเขตกรุงเทพฯ 22 แห่ง เชียงใหม่ 3 แห่ง และภูเก็ตอีก 2 แห่ง

ฝ่ายครัวการบินยังวางแผนสร้างรายได้ในอนาคตเพิ่มขึ้นเช่น
โครงการผลิตน้ำดื่มเอื้องหลวงเพื่อจำหน่ายแก่สาธารณชน
ซึ่งผ่านการรับรองและขึ้นทะเบียนจากสำนักงานอาหารและยาเรียบร้อยแล้ว
โครงการขยายธุรกิจร้านเบเกอรี่ Puff & Pie โดยจะเปิดขายแฟรนไชส์ในปี 2546
และโครงการภัตตาคารอาหารไทยในต่างประเทศ เป็นต้น

เพื่อจัดเตรียมอาหารให้มีคุณภาพ และเป็นที่พึงพอใจของลูกค้านั้น
ฝ่ายครัวการบินคำนึงถึงมาตรฐานและสุขอนามัยที่ลูกค้าจะได้รับเป็นหลัก จึงนำระบบ GMP, HACCP
และ ISO 9002 มาปรับปรุงพัฒนาการดำเนินงานของฝ่ายอย่างต่อเนื่อง
และพัฒนาแผนการจัดซื้อจัดหาอาหารและวัตถุดิบโดยเน้นเรื่อง GAP (Good Agricultural
Practice) เพื่อให้ได้พืชผักผลไม้ที่มีคุณค่าทางโภชนาการสูงสุดแต่มีมลพิษน้อยที่สุด
และมีการนำหลักการจัดซื้อจัดหาอย่างมีบรรษัทภิบาล (Good Procurement Governance)
มาปฏิบัติสำหรับการประกวดราคาจัดซื้อจัดหาวัตถุดิบประจำปีงบประมาณ 2546
จนส่งผลให้ต้นทุนวัตถุดิบลดลง และฝ่ายฯ
ยังริเริ่มกิจกรรมการฝึกอบรมการประกอบอาหารให้พนักงานและบุคคลภายนอกเพื่อเพิ่มรายได้
และพัฒนาบุคลากรเพื่อรองรับนโยบายจัดตั้งสถานที่ฝึกอบรมผู้ประกอบอาหารและบริการในอนาคตอีกด้วย

3.1.3 กิจการที่สนับสนุนการขนส่ง

กิจการที่สนับสนุนการขนส่งประกอบด้วย บริการอำนวยการบิน
การจำหน่ายสินค้าปลอดภาษีบนเครื่องบิน และการจำหน่ายสินค้าที่ระลึก

การให้บริการอำนวยการบิน ให้บริการข้อมูลเกี่ยวกับรายละเอียดเส้นทางบิน ลักษณะอากาศ
เพื่อให้เครื่องบินสามารถไปถึงที่หมายได้อย่างปลอดภัยแก่เที่ยวบินของบริษัทฯ และสายการบินลูกค้า
มีรายได้จากการบริการแก่สายการบินอื่นรวมเป็นจำนวน 33.1 ล้านบาท 30.7 ล้านบาท และ
28.0 ล้านบาท ในปีงบประมาณ 2543 2544 และ 2545 ตามลำดับ

การจำหน่ายสินค้าที่ระลึก บริษัทฯ
ได้ดำเนินการเปิดร้านจำหน่ายสินค้าที่ระลึกที่สำนักงานใหญ่มีรายได้ 15.89 ล้านบาท
ในปีงบประมาณ 2545 โดยมีโครงการขยายร้านจำหน่ายสินค้าที่ระลึกเพิ่มขึ้น 2 สาขา ในปี 2546
คือที่สำนักงานสาขาสีลมและหลานหลวง

3.2 การตลาดและภาวะการแข่งขัน

3.2.1 กลยุทธ์หลักในการแข่งขัน

เพื่อให้ผลิตภัณฑ์และบริการของบริษัทฯ
สามารถสนองความต้องการของผู้โดยสารได้มากที่สุดและสามารถแข่งขันกับสายการบินอื่นได้อย่างมีประสิทธิภาพ
บริษัทฯ จึงได้กำหนดกลยุทธ์หลักในการแข่งขันดังนี้

3.2.1.1 การเสริมสร้างภาพพจน์และชื่อเสียงอันเป็นที่ยอมรับให้เป็นที่รู้จักอย่างกว้างขวาง

บริษัทฯ มีแนวทางที่จะเสริมสร้างชื่อเสียงให้เป็นที่รู้จักในประเทศต่างๆ อย่างกว้างขวาง
โดยมีแผนการโฆษณาประชาสัมพันธ์ผ่านสื่อต่างๆ
ทั่วโลกและเข้าร่วมกิจกรรมของกลุ่มพันธมิตรการบินชั้นนำของโลกที่บริษัทฯ เป็นสมาชิก
โดยมุ่งเน้นจุดแข็งด้านคุณภาพการบริการอันเป็นที่ยอมรับ
เครือข่ายการบินที่กว้างขวางในภูมิภาคเอเชีย การมีกรุงเทพฯ
เป็นศูนย์กลางทางการบินที่สะดวกในการเดินทางต่อไปยังประเทศอื่นในภูมิภาคเอเชียตะวันออกเฉียงใต้
อินโดจีนและพม่า และการประชาสัมพันธ์รายการสะสมไมล์ รอยัล ออร์คิด พลัส นอกจากนี้ บริษัทฯ
ยังได้มุ่งพัฒนา การบริการซึ่งเป็นเอกลักษณ์ที่สำคัญของบริษัทฯ
โดยจะทำการปรับปรุงคุณภาพการบริการอย่างต่อเนื่อง
เพื่อให้ผู้โดยสารเกิดความประทับใจในการเดินทางและกลับมาใช้บริการอย่างเป็นประจำ

3.2.1.2 ปรับกลยุทธ์รุกสู่กลุ่มเป้าหมายและตลาดใหม่

การตลาดบริษัทฯ เน้นการดำเนินกลยุทธ์เชิงรุกอย่างเต็มรูปแบบ
โดยทำการปรับปรุงผลิตภัณฑ์บนเครื่องบิน เพิ่มความสะดวกสบายในการใช้บริการ
และนำระบบบริหารรายได้ (Revenue Management System)
เข้ามาใช้จัดการสำรองที่นั่งให้มีประสิทธิภาพสูงสุดในแต่ละเที่ยวบิน
ตลอดจนพัฒนาเทคโนโลยีสารสนเทศเข้ามาใช้บริการลูกค้า พัฒนาความสัมพันธ์และรุกตลาด
E-Commerce อย่างเป็นรูปธรรม นำระบบการสร้างความสัมพันธ์ลูกค้า (Customer Relation
Management CRM)
มาใช้เพื่อช่วยพัฒนาการบริการให้ตรงกับความต้องการที่แตกต่างกันของลูกค้าเฉพาะกลุ่มหรือรายบุคคล

นอกจากนี้ ยังร่วมมือกับหน่วยงานรัฐและเอกชนขยายตลาดใหม่ๆ เช่น ตลาดการจัดประชุมสัมมนา
นิทรรศการ และการท่องเที่ยวปรับปรุงผลิตภัณฑ์ทัวร์เอื้องหลวงให้มีความหลากหลาย
โดยมุ่งเน้นถึงความสะดวกสบายตามความต้องการของลูกค้า
ไปจนถึงการจัดกิจกรรมส่งเสริมการตลาด ขยายฐานลูกค้าให้ครอบคลุมกว้างขวางยิ่งขึ้น
โดยร่วมมือกับคู่สัญญาในธุรกิจต่างๆ เพื่อเพิ่มช่องทางการสะสมไมล์แก่สมาชิก
ตลอดจนร่วมมือกับการท่องเที่ยวแห่งประเทศไทยและสมาคมธุรกิจท่องเที่ยว
ในการส่งเสริมและสนับสนุนการจัดทำ Pool Share ในตลาดที่มีศักยภาพสูงในเชิงธุรกิจ

3.2.1.3 การมุ่งขยายตัวโดยใช้กรุงเทพฯ เป็นศูนย์กลางทางการบิน

บริษัทฯ ได้กำหนดแผนกลยุทธ์ให้ประเทศไทยเป็นศูนย์กลางทางการบินเพื่อเป็นจุดเชื่อมต่อ
ที่สำคัญสำหรับเส้นทางบินระหว่างทวีปยุโรป ทวีปเอเชียตอนเหนือ กับจุดบินต่างๆ ในภูมิภาค
เอเชียตะวันออกเฉียงใต้และทวีปออสเตรเลีย และเป็นศูนย์กลางทางการบินไปสู่ประเทศต่างๆ
ในภูมิภาคอินโดจีน จีนตอนใต้ และอินเดีย
โดยดำเนินการให้มีบริการเส้นทางบินและตารางบินที่สะดวกต่อการเดินทางเข้าออกและผ่านกรุงเทพฯ

3.2.1.4 การดำเนินนโยบายพันธมิตรทางการบินเพื่อให้เกิดประโยชน์สูงสุด

บริษัทฯ มีความมุ่งมั่นที่จะดำรงสถานภาพการเป็นสมาชิกกลุ่มพันธมิตรการบินชั้นนำของโลก
ซึ่งจะส่งผลให้บริษัทฯ สามารถขยายเครือข่ายการบินและขอบข่ายการตลาด รักษาลูกค้าประจำ
ทำให้บริษัทฯ มีชื่อเสียงเป็นที่รู้จักในตลาดโลก
และก่อให้เกิดความร่วมมือและการขยายตัวของธุรกิจทั้งในระดับภูมิภาคและในระดับโลก

3.2.1.5 การปรับปรุงประสิทธิภาพในการดำเนินงาน

บริษัทฯ ได้มีกลยุทธ์เพื่อที่จะปรับปรุงประสิทธิภาพในการดำเนินงาน
เพื่อเป็นการเพิ่มรายได้และควบคุมค่าใช้จ่าย โดยมีแนวทางดังต่อไปนี้

ปรับปรุงกระบวนการพัฒนาบริการและผลิตภัณฑ์

โดยเสริมสร้างคุณภาพบริการโดยเน้นคุณภาพการอำนวยความสะดวกสบาย ความฉับไว
และความสม่ำเสมอและต่อเนื่อง โดยเสริมด้วยความเป็นไทยและความมีอัธยาศัยไมตรี
ด้านคุณภาพของผลิตภัณฑ์
เพื่ออำนวยความสะดวกสบายโดยรวมต่อผู้โดยสารสอดคล้องกับระยะทางและจุดบินอย่างปลอดภัยสูงสุดแก่ผู้โดยสาร

การบริการบนเครื่องบิน

แม้ว่าผลการสำรวจความคิดเห็นผู้โดยสารต่อบริการของสายการบินต่างๆ ที่จัดทำโดยสื่อสิ่งพิมพ์
หรือหน่วยงานในประเทศต่างๆ
จะคัดเลือกหรือจัดอันดับการบินไทยให้เป็นสายการบินดีเด่นในด้านบริการต่างๆ อย่างต่อเนื่อง
แต่บริษัทฯ มิได้หยุดนิ่งกับผลสำเร็จในงานของวันนี้ หากยังคงปรับปรุงพัฒนาคุณภาพบริการในทุกๆ
ด้านอย่างต่อเนื่อง เพื่อบรรลุเป้าหมายในการเป็นสายการบินแรกที่ลูกค้าใช้บริการ (The First
Choice Carrier : with Touches of Thai )
และมุ่งมั่นที่จะก้าวสู่ความเป็นผู้นำด้านธุรกิจการบิน
การบริการบนเครื่องบินจึงเป็นส่วนสำคัญอีกอย่างหนึ่งที่บริษัทฯ
และทุกหน่วยงานที่เกี่ยวข้องร่วมกันทำงานอย่างพิถีพิถันในทุกขั้นตอนของงานบริการ
การคัดเลือกรายการสาระบันเทิง อาหารและเครื่องดื่มให้บริการระหว่างการเดินทาง
ตลอดจนการพัฒนาความพร้อมของทีมงานบริการบนเครื่องบินในการบริการ ช่วยเหลือ
ให้ข้อมูลแก่ผู้โดยสารทุกกลุ่ม ทุกเชื้อชาติ ด้วยบริการอันเป็นเลิศ
และรักษาความเป็นผู้นำในธุรกิจการบิน

บริษัทฯ ได้รับเลือกจากนิตยสารบิสซิเนสแทรเวิลเลอร์ เอเชียแปซิฟิคฉบับประจำเดือนกรกฎาคม
2544 ให้เป็นสายการบินที่ให้บริการไวน์ขาวที่ดีที่สุดในชั้นนักธุรกิจ และเป็นสายการบินอันดับ 1 ใน
5 ที่ให้บริการแชมเปญที่ดีที่สุดของสายการบินในภูมิภาคเอเชีย และในเดือนตุลาคมปีเดียวกัน บริษัทฯ
ยังได้รับเลือกให้เป็น 1 ใน 3 สายการบินที่ดีที่สุดของเอเชียแปซิฟิค 1 ใน 10
สายการบินที่ดีที่สุดของโลก 1 ใน 10 สายการบินที่ให้บริการชั้น 1 ที่ดีที่สุดของโลก 1 ใน 5
สายการบินที่ให้บริการชั้นประหยัดที่ดีที่สุดของโลก

บริษัทฯ มีส่วนร่วมในการเผยแพร่อาหารไทย และผลิตภัณฑ์จากโครงการหลวง
โดยจัดอาหารไทยรายการพิเศษบริการบนเครื่องบิน
เนื่องในวโรกาสครบรอบวันเฉลิมพระชนมพรรษาของสมเด็จพระนางเจ้าพระบรมราชินีนาถ อาทิ
สลัดผักสดจากโครงการหลวง น้ำสลัด Royal of Kings
แกงเขียวหวานนกกระจอกเทศกับมะเขือยาว ข้าวมัน ส้มตำ และเค้กกาแฟแม่ฟ้าหลวง
และได้คัดเลือก “ขนมฝอยทอง”
ผลิตภัณฑ์ในโครงการหนึ่งตำบลหนึ่งผลิตภัณฑ์จากจังหวัดฉะเชิงเทราไว้บริการแก่ผู้โดยสารบนเครื่องบินของการบินไทย
เนื่องจากรสชาติดี สีสันน่ารับประทาน กระบวนการผลิตได้คุณภาพ
และมาตรฐานตามที่การบินไทยกำหนด ได้รับการรับรองด้านสุขลักษณะและความปลอดภัยของอาหาร
รวมทั้งเป็นการช่วยส่งเสริมอุตสาหกรรมในครัวเรือน
หรือชุมชนของไทยให้เป็นที่รู้จักของผู้โดยสารจากประเทศต่างๆ
อันจะเป็นช่องทางการขยายตลาดของผลิตภัณฑ์ไทยได้ในอีกทางหนึ่ง

บริษัทฯ ยังส่งเสริม เผยแพร่อาหาร และผลิตภัณฑ์อื่นๆ
ในประเทศเพิ่มเติมเพื่อให้เป็นที่รู้จักของชาวต่างชาติและผู้ที่สนใจ
โดยเน้นการเผยแพร่ความรู้ด้านคุณประโยชน์และสรรพคุณของสมุนไพรไทยที่ใช้ประกอบอาหาร
เป็นต้น

ปัจจุบัน บริษัทฯ มีโอกาสให้บริการผู้โดยสารที่พิการทางสายตาจำนวนมากขึ้น ดังนั้น
จึงตระเตรียมการจัดทำ “ข้อแนะนำด้านความปลอดภัยบนเครื่องบิน” เป็นอักษรเบลล์ (Braille)
ไว้บริการบนเครื่องบินทุกแบบของการบินไทย เพื่อให้ผู้โดยสารทุกกลุ่มได้รับบริการอย่างทัดเทียมกัน

โครงการ “Be My Guest” ที่สนับสนุนการท่องเที่ยวประเทศไทย บริษัทฯ
ได้ร่วมมือกับการท่องเที่ยวแห่งประเทศไทย โดยจัดอบรมความรู้เกี่ยวกับแผนการท่องเที่ยวประจำปี
พ.ศ.2545 ให้พนักงานต้อนรับบนเครื่องบินรับทราบ เข้าใจ
และเผยแพร่ข่าวสารการท่องเที่ยวแก่ผู้โดยสารและชาวต่างประเทศที่สนใจได้อย่างมีประสิทธิภาพ

บริษัทฯ ยังให้บริการพิเศษเฉพาะกิจเพื่อรองรับเหตุการณ์หรือกิจกรรมสำคัญระหว่างประเทศ เช่น
การแข่งขันฟุตบอลโลกรอบสุดท้าย (FIFA World Cup 2002) ที่ประเทศเกาหลี และญี่ปุ่น
ร่วมกันเป็นเจ้าภาพ บริษัทฯ ได้จัดอบรมการอำนวยความสะดวกและมาตรการรองรับเหตุการณ์ต่างๆ
ทั้งบนเครื่องบิน และที่สนามบินแก่พนักงานฯ โดยกำหนดมาตรการต่างๆ
ให้เป็นไปตามข้อแนะนำของสมาคมการขนส่งทางอากาศระหว่างประเทศ (IATA)
และขั้นตอนปฏิบัติได้รับการรับรองจาก R.E.A.C.T. System
ทั้งนี้เพื่อสร้างความมั่นใจแก่ผู้โดยสารที่เดินทางกับสายการบินไทย
เนื่องจากคาดการณ์ว่าจะมีนักท่องเที่ยวและแฟนฟุตบอลเดินทางไปชมการแข่งขันดังกล่าวเป็นจำนวนมาก

ในอนาคตอันใกล้นี้ บริษัทฯ จะรับสมัครพนักงานต้อนรับฯ ชาวจีนแผ่นดินใหญ่
เพื่อรองรับการขยายเส้นทางบินของบริษัทฯ ไปยังจุดบินต่างๆ ในประเทศสาธารณรัฐประชาชนจีน
เพื่อสร้างความอบอุ่นใจ
และเพิ่มประสิทธิภาพงานบริการแก่ผู้โดยสารชาวจีนแผ่นดินใหญ่ที่นิยมใช้บริการของการบินไทย
ปัจจุบันนี้ พนักงานต้อนรับฯ ของการบินไทยที่เป็นชาวต่างประเทศประกอบด้วย ชาวญี่ปุ่น เกาหลี
และไต้หวัน

แผนการปรับปรุงผลิตภัณฑ์ภายในเครื่องบิน

ฝูงบินแอร์บัส 330-300

-   ปรับปรุงเก้าอี้โดยสารเฉพาะชั้นธุรกิจ โดยเพิ่มระยะห่างระหว่างที่นั่ง (Pitch) จากเดิม 39
    นิ้ว เป็น 49 นิ้ว ใช้เก้าอี้ใหม่ซึ่งควบคุมด้วยระบบไฟฟ้าทั้งหมด

-   ปรับปรุงระบบสาระบันเทิงทั้งในชั้นธุรกิจและชั้นประหยัด ให้สามารถเพิ่มช่องฟังเพลงจาก 6
    ช่อง เป็น 14 ช่อง

-   การปรับปรุงฝูงบินนี้ คาดว่าจะใช้เงินลงทุนประมาณ 1,056 ล้านบาท หรือเฉลี่ยลำละ
    132ล้านบาท ปัจจุบันนี้ได้ปรับปรุงเรียบร้อยแล้ว 4 ลำ จากจำนวนทั้งหมด 8 ลำ
    และขณะนี้อยู่ระหว่างดำเนินการลำที่ 6
    คาดว่าการปรับปรุงลำสุดท้ายจะเสร็จราวเดือนพฤศจิกายน 2546

ฝูงบินโบอิ้ง 747-400

-   ชั้นหนึ่ง เปลี่ยนเก้าอี้โดยสารเป็นแบบปรับนอนได้ 180 องศา ทุกที่นั่ง
    และลดจำนวนที่นั่งให้เหลือเพียง 14 ที่นั่ง

-   ชั้นธุรกิจ เพิ่มระยะห่างระหว่างที่นั่งจากเดิม 40 นิ้ว เป็น 57-60 นิ้ว
    โดยใช้เก้าอี้แบบปรับนอนได้รวม 40 ที่นั่ง

งบการปรับปรุงฝูงบินนี้รวมทั้งสิ้นประมาณ 2,772 ล้านบาท หรือเฉลี่ยลำละ 308 ล้านบาท
โดยใช้เวลาทั้งหมดประมาณ 3 ปีนับจากนี้ไป

ฝูงบินโบอิ้ง 777-300

-   ชั้นธุรกิจ ยังคงใช้เก้าอี้โดยสารเดิม แต่ปรับปรุงให้ปรับเอนได้มากขึ้นอีกประมาณ 2 นิ้ว

-   ชั้นประหยัด ปรับปรุงทั้งขนาด รูปแบบของเบาะที่นั่งโดยสาร พนักพิง
    และที่พักศีรษะให้สบายยิ่งขึ้น พร้อมทั้งเปลี่ยนที่พักเท้าใหม่

ค่าใช้จ่ายทั้งสิ้นประมาณ 88 ล้านบาท หรือเฉลี่ยลำละ 14 ล้านบาท
คาดว่าการปรับปรุงฝูงบินนี้จะแล้วเสร็จราวเดือนมกราคม 2547

ฝูงบินโบอิ้ง 777-200

-   ชั้นธุรกิจ จัดที่นั่งโดยสารใหม่เป็นแบบ 2-2-2 แทนแบบเดิม 2-4-2
    และเพิ่มระยะห่างระหว่างที่นั่งจากเดิม 50 นิ้ว เป็น 54 นิ้ว ปรับเอนได้มากขึ้นเป็น 160
    องศา จากเดิมเพียง 116 องศา ใช้เก้าอี้โดยสารใหม่ซึ่งควบคุมด้วยไฟฟ้า
    และเปลี่ยนระบบสาระบันเทิงเป็นแบบ Audio Video On Demand (AVOD)
    ซึ่งมีจอภาพส่วนตัวขนาดไม่น้อยกว่า 8 นิ้ว และมี PC power outlet ระบบ 110V AC
    ทุกที่นั่ง

-   ชั้นประหยัด จัดที่นั่งโดยสารใหม่เป็นแบบ 3-3-3 แทนแบบเดิม 3-4-3
    ใช้เก้าอี้โดยสารใหม่ปรับเอนได้ 110 องศา จากเดิมเพียง 106 องศา
    และเปลี่ยนระบบสาระบันเทิงใหม่ให้มี 14 ช่อง และมี PC power outlet

แผนการปรับปรุงดังกล่าว คาดว่าจะใช้งบประมาณ 2,220 ล้านบาท หรือเฉลี่ยลำละ 277 ล้านบาท
จะใช้เวลาในการปรับปรุงทั้งหมดประมาณ 24 เดือน โดยลำแรกจะเริ่มราวเดือนสิงหาคม 2547
และคาดว่าจะแล้วเสร็จทั้ง 8 ลำ ราวเดือนกุมภาพันธ์ 2548

กองปรับปรุงผลผลิตด้านรายการสาระบันเทิงต่างๆ
บนเครื่องบินนับว่าเป็นบริการที่สำคัญยิ่งอีกส่วนหนึ่งที่ช่วยให้ผู้โดยสารเดินทางอย่างเพลิดเพลิน
ผ่อนคลายและมีความสุข
กองปรับปรุงผลผลิตรับผิดชอบโดยตรงในการคัดเลือกรายการสาระบันเทิงที่ได้มาตรฐานสากลเพื่อให้บริการตามระบบชั้นโดยสาร
(Services By Class) สำหรับการโดยสารชั้นหนึ่ง (First Class) และชั้นธุรกิจ
(Business Class) รายการสาระบันเทิงกอปรด้วยรายการภาพยนตร์ติดอันดับแนวหน้า
และใหม่ล่าสุดสำหรับทั้งจอใหญ่ และจอเล็กติดเก้าอี้ (Personal Television)
โดยจัดรายการภาพยนต์ที่ไม่ซ้ำกัน
หรือผู้โดยสารสามารถเลือกชมวิดีโอจากเครื่องเล่นวิดีโอขนาดเล็กเป็นการส่วนตัว นอกจากนี้
ยังมีรายการสารคดีที่ให้ความรู้และความบันเทิงจากค่ายผู้ผลิตที่มีชื่อเสียง เช่น BBC, Discovery,
National Geographic เป็นต้น และรายการบันทึกเทปการแสดงคอนเสิร์ตของศิลปินชื่อดัง เช่น
มาดอนน่า วาเนสซ่า เมย์ และรายการกีฬาทันโลก
ตลอดจนสารคดีการท่องเที่ยวเมืองไทยและประเทศอื่นๆ ทั่วโลก ส่วนการโดยสารชั้นประหยัด
ได้จัดรายการภาพยนตร์ชั้นนำยอดเยี่ยม และสารคดีที่มีคุณภาพฉายบนจอใหญ่เช่นกัน ที่สำคัญคือ
แม้อยู่ระหว่างเดินทางบนเครื่องบิน
ผู้โดยสารของการบินไทยยังคงได้รับความเพลิดเพลินจากรายการทันเหตุการณ์
ทันโลกที่พลาดไม่ได้เสมอ เช่น รายการ Football World Cup การแข่งขัน Tennis
การแข่งขันกีฬา Asian Games หรือ US Open เป็นต้น

นอกเหนือจากนี้ ยังมีรายการเพลงให้เลือกแต่เดิมเครื่องบินโดยสารบางรุ่นเลือกรับฟังได้ 6 ช่อง
แต่ขณะนี้อยู่ระหว่างการปรับปรุงเพื่อให้รับฟังได้ 14 ช่องทั้งหมด
โดยแต่ละช่องเป็นเพลงที่ไม่ซ้ำแบบกัน มีทั้งเพลงไทย
เพลงนานาชาติที่เหมาะสมกับผู้โดยสารในแต่ละเส้นทางบิน โดยมีการเปลี่ยนแปลงรายการเพลงทุกๆ
2 เดือน

การบินไทย ยังเตรียมสาระความรู้จากทั่วโลกไว้บริการในนิตยสาร Thai Vision
สำหรับผู้โดยสารชั้นหนึ่ง (First Class) และชั้นธุรกิจ (Business Class) และนิตยสาร
Sawasdee สำหรับชั้นประหยัด

รายการสาระบันเทิงต่างๆ ที่คัดสรรมานี้เน้นทั้งเนื้อหา คุณภาพ และมุ่งเป็นสื่อให้กับสังคมโลก
และประเทศไทย เพราะสอดแทรกสาระของ Wild Life Fund และ UN
และนำเสนอข้อมูลประเทศไทยในทุกแง่มุม เพื่อช่วยส่งเสริมการลงทุนในประเทศ
ทั้งด้านการท่องเที่ยว การค้า และอุตสาหกรรม

เพิ่มประสิทธิภาพของพนักงาน

โดยเพิ่มขีดความสามารถทั้งด้านคุณภาพและประสิทธิภาพ
พัฒนาและเตรียมความพร้อมเพื่อเพิ่มประสิทธิภาพและความปลอดภัยในการปฏิบัติหน้าที่
เพิ่มขีดความสามารถในการให้บริการด้วยความนุ่มนวลและมีมิตรไมตรี
สร้างความประทับใจและความพึงพอใจสูงสุดแก่ผู้โดยสารทุกขณะที่ใช้บริการบนเครื่องบินโดยสารและภาคพื้น

ในปีงบประมาณ 2545 ฝ่ายฝึกอบรมนักบินได้จัดการฝึกและอบรมนักบินรวมทั้งสิ้น 37 หลักสูตร
ประกอบด้วย ครูการบิน 4 หลักสูตร นักบินเปลี่ยนแบบ 28 หลักสูตร และนักบินใหม่ 5 หลักสูตร
มีนักบินเข้ารับการฝึกและอบรมทั้งสิ้น 304 คน แบ่งเป็นครูการบิน 64 คน นักบินเปลี่ยนแบบ 176
คน และนักบินใหม่ 64 คน นอกจากนี้ ยังจัดการอบรมภายในฝ่ายฝึกอบรมนักบิน เรื่อง
Standardization Workshop โดยมีผู้เข้าร่วมการฝึกและอบรมรวม 115 คน

ส่วนปีงบประมาณ 2546 ฝ่ายฝึกอบรมนักบินได้วางแผนการฝึกและอบรมแล้วบางส่วน คือ

-   การฝึกนักบินใหม่ในโครงการ Airline Transition Training อย่างน้อย 3 หลักสูตร

-   การฝึกบินเปลี่ยนแบบ (ขึ้นอยู่กับความต้องการของฝ่ายปฏิบัติการบิน)

-   การฝึกครูการบินเพิ่มเติมเพื่อทดแทนครูเก่าที่ลาออก หรือเกษียณอายุ

-   หลักสูตร Standardization Workshop

-   การส่งบุคลากรเข้ารับการอบรมนอกหน่วยเพื่อเพิ่มขีดความสามารถในการปฏิบัติงาน

การพัฒนาฝูงบิน

บริษัทฯ
มีเป้าหมายที่จะพัฒนาฝูงบินให้มีความทันสมัยและมีต้นทุนที่ต่ำและมีความยืดหยุ่นในการใช้งานตามสภาวะตลาดที่เปลี่ยนแปลงไป
เพื่อสามารถรองรับการขยายตัวของผู้โดยสารได้มากขึ้น พร้อมกับปรับตารางบิน เส้นทางการบิน
และแผนการใช้เครื่องบินที่สอดคล้องกับปริมาณผู้โดยสาร เครือข่ายการบินของกลุ่มพันธมิตรสตาร์
อัลไลแอนซ์ ประเทศเพื่อนบ้าน และสายการบินในประเทศ
เพื่อขยายเครือข่ายการบินให้ครอบคลุมกว้างขวาง เพิ่มประสิทธิภาพในการลดต้นทุน
สร้างความคุ้มค่าในการใช้เครื่องบิน และสามารถพัฒนาเที่ยวบินของบริษัทฯ
ให้สนองความต้องการของผู้โดยสารมากยิ่งขึ้น

การเพิ่มประสิทธิภาพของระบบการจัดการและบริหารงาน

บริษัทฯ
ในฐานะรัฐวิสาหกิจยังได้ดำเนินการตอบสนองนโยบายปรับปรุงประสิทธิภาพและแปรรูปบริษัทฯ
ของรัฐบาล ที่ต้องการปรับปรุงประสิทธิภาพการบริหารงานของบริษัทฯ
ให้เป็นรัฐวิสาหกิจชั้นดีที่มีความคล่องตัว และมีสถานะมั่นคงในระยะยาว
ด้วยการปรับโครงสร้างงานบางส่วนของบริษัทฯ ให้เป็นหน่วยธุรกิจ (Business Unit)
จัดทำและวางแผนกลยุทธ์นำหุ้นเพิ่มทุนออกจำหน่ายแก่นักลงทุน ซึ่งจะมีผลให้สัดส่วนหนี้สินต่อทุนลดลง
และโครงสร้างเงินทุนที่เข้มแข็งขึ้น
พร้อมกันนั้นยังได้ปรับระบบการประเมินผลการทำงานเข้าสู่การวัดผลงาน
และสร้างระบบแรงจูงใจที่สามารถสะท้อนประสิทธิภาพของผลงานเป็นหลัก

การปรับปรุงระบบเทคโนโลยีสารสนเทศ

บริษัทฯ ได้เลือกเทคโนโลยีสารสนเทศที่เหมาะสมเพื่อสร้างสรรบริการใหม่ๆ ที่เพิ่มคุณค่าให้กับลูกค้า
จึงได้รับความไว้วางใจจากลูกค้ามาใช้บริการเพิ่มมากขึ้น ในปีนี้ บริษัทฯ
ได้วางกลยุทธ์ที่จะพัฒนาระบบสารสนเทศและโครงสร้างพื้นฐานให้พร้อมรองรับการบริการลูกค้า
การบริหารองค์กร การบริหารการลงทุนการปฏิบัติงาน และบุคลากร
รวมถึงให้ความสำคัญกับการกำหนดมาตรการรักษาความปลอดภัยของระบบสารสนเทศและแผนสำรองฉุกเฉิน
เพื่อความมั่นใจว่าลูกค้าจะได้รับบริการที่มีคุณภาพ ปลอดภัย และสะดวกสบายในทุกๆ
จุดบริการตลอดจนสามารถรองรับการเติบโตอย่างต่อเนื่อง

เพื่อยกระดับการบริการและเพิ่มความพึงพอใจแก่ลูกค้า บริษัทฯ ได้พัฒนาระบบ Royal e-Service
เช่น ระบบ Self-Service Ticketing & Check-in
ทางเลือกใหม่ที่ให้บริการแบบจุดเดียวเบ็ดเสร็จ (one stop service)
ซึ่งผู้โดยสารเที่ยวบินภายในประเทศสามารถออกบัตรโดยสารและเช็คอินได้ด้วยตนเองผ่านเครื่องออกบัตรโดยสารและเช็คอินอัตโนมัติ
ทำให้ได้รับความสะดวกมากขึ้น โดยเฉพาะในช่วงชั่วโมงเร่งด่วนหรือช่วงเทศกาลต่างๆ
การพัฒนาระบบ Advanced Passenger Processing
เพื่ออำนวยความสะดวกแก่ผู้โดยสารที่ต้องการเดินทางไปยังประเทศออสเตรเลีย
ให้สามารถผ่านพิธีการตรวจคนเข้าเมืองของประเทศออสเตรเลียได้รวดเร็วขึ้น
และพัฒนาระบบสารสนเทศช่วยการปฏิบัติงานอื่นๆ เช่น ระบบ Centralized Intelligent
Fare เพื่อช่วยให้บริการซื้อ-ขายบัตรโดยสารที่สำนักงานขายการบินไทยและตัวแทนจำหน่ายต่างๆ
เป็นไปอย่างถูกต้องและรวดเร็ว
ช่วยให้ระบบสำรองที่นั่งและระบบออกบัตรโดยสารมีข้อมูลอัตราค่าโดยสารพิเศษที่ครบถ้วน
และได้พัฒนาระบบวางแผนการบิน (Flight Planning System) เพื่อวิเคราะห์
วางแผนการบินและคำนวณปริมาณน้ำมันเชื้อเพลิงสำหรับแต่ละเที่ยวบินอย่างถูกต้องแม่นยำ เป็นต้น

บริษัทฯ ยังขยายบริการใหม่ๆ บนอินเตอร์เน็ต อาทิ การให้ข้อมูลจำนวนไมล์สะสมรอยัล ออร์คิดพลัส
การร่วมรายการส่งเสริมการขาย หรือร่วมชิงรางวัลในโปรแกรมรอยัลออร์คิดพลัส
หรือการสำรองโปรแกรมท่องเที่ยวเอื้องหลวงพิเศษสุดบนเว็บไซต์ www.thaiairways.com
เป็นต้น ในอนาคตอันใกล้นี้ บริษัทฯ จะเปิดให้บริการข้อมูลเกี่ยวกับบริการของร้านเบเกอรี่ Puff &
Pie บริการจัดเลี้ยงในและนอกสถานที่
บริการของขวัญในรูปอาหารโดยลูกค้าที่สนใจสามารถสั่งซื้อหรือสั่งจองบริการเหล่านี้ผ่านเว็บไซต์ได้ทันที
และเพิ่มบริการทางอิเล็กทรอนิกส์อื่นๆ ที่ตอบสนองนโยบายด้านอิเล็กทรอนิกส์ของรัฐบาล เช่น
บริการข้อมูลข่าวสารทั่วไปของการบินไทย (www.thaiairways.info)
บริการประกาศจัดซื้อจัดจ้างทางอินเตอร์เน็ต (Procurement Information)
และบริการหนังสือเวียนอิเล็กทรอนิกส์จากกระทรวงคมนาคม (E-MoTC Circular System)
เป็นต้น

บริษัทฯ ได้เพิ่มศักยภาพของระบบโครงสร้างพื้นฐานอย่างต่อเนื่อง เพื่อพร้อมรองรับโครงการใหม่ๆ
ของกลุ่มพันธมิตรการบินสตาร์ อัลไลแอนซ์
โครงการธุรกิจและธุรกรรมอิเล็กทรอนิกส์ด้วยการจัดทำโครงสร้างสถาปัตยกรรมด้านเทคโนโลยีสารสนเทศของบริษัทฯ
เพื่อให้ระบบสารสนเทศสามารถเชื่อมต่อและสื่อสารข้อมูลกันได้อย่างมีมาตรฐานและปลอดภัย
และได้ประกาศใช้นโยบายรักษาความปลอดภัยด้านเทคโนโลยีสารสนเทศไว้เป็นแนวทางการปฏิบัติงานของผู้ใช้งาน
ผู้ดูแลระบบคอมพิวเตอร์ และป้องกันปัญหาที่อาจเกิดจากการใช้ระบบคอมพิวเตอร์อย่างไม่ถูกต้อง
เพื่อให้การดำเนินโครงการเทคโนโลยีสารสนเทศเหล่านี้สัมฤทธิ์ผล บริษัทฯ
ได้ปรับปรุงวิธีการบริหารโครงการด้านเทคโนโลยีสารสนเทศที่ทันสมัยให้มีแบบแผนการพัฒนาระบบที่เป็นมาตรฐานเดียวกัน
และเหมาะสมกับสภาพการณ์การดำเนินธุรกิจในปัจจุบัน

3.2.2 นโยบายการดำเนินงานที่สำคัญ

3.2.2.1 นโยบายการตลาด

นโยบายทางการตลาดของบริษัทฯ ประกอบด้วยแผนการตลาดที่สำคัญคือ
การรักษาลูกค้าประจำภายใต้โครงการสะสมไมล์รอยัล ออร์คิด พลัส
และการพัฒนากิจกรรมการท่องเที่ยว ภายใต้โครงการรอยัล ออร์คิด ฮอลิเดย์ (Royal Orchid
Holidays) หรือทัวร์เอื้องหลวง

ในปีนี้บริษัทฯ มียอดขายกิจการขนส่งทางอากาศใกล้เคียงกับปีที่ผ่านมา
แม้ว่าจะเกิดผลกระทบจากเหตุการณ์วินาศกรรมในสหรัฐอเมริกาเมื่อวันที่ 11 กันยายน 2544 ก็ตาม
แต่จากการทำตลาดเชิงรุกตามแผนกลยุทธ์ โดยขยายตลาดสู่กลุ่มเป้าหมายและตลาดใหม่ๆ
ตลอดจนการปรับเส้นทางบินและการใช้เครื่องบินที่เหมาะสมกับปริมาณผู้โดยสาร
ที่สามารถเพิ่มรายได้ให้กับบริษัทฯ
เฉพาะอย่างยิ่งการเพิ่มจำนวนผู้โดยสารชั้นหนึ่งและชั้นธุรกิจที่สามารถสร้างรายได้ให้กับเที่ยวบินได้ในสัดส่วนที่สูงกว่าชั้นประหยัด

ขณะเดียวกันบริษัทฯ ได้พัฒนากิจกรรมการตลาดในโครงการ “รอยัล ออร์คิด พลัส”
เพื่อทวีค่าสิทธิพิเศษและผลประโยชน์ต่างๆ จากการใช้บริการของการบินไทยให้แก่ผู้โดยสาร
และขยายฐานลูกค้าให้ครอบคลุมกว้างขวางยิ่งขึ้น โดยบริษัทฯ ได้ร่วมมือกับคู่สัญญาในธุรกิจต่างๆ
ได้แก่ Asian Hotel Alliance (AHA) ธนาคารกสิกรไทย ธนาคารทหารไทย เครือโรงแรม
Hilton และบัตรเครดิต JCB ในประเทศญี่ปุ่นเพื่อเพิ่มช่องทางการสะสมไมล์แก่สมาชิก

การบินไทย ยังใช้ประโยชน์จากฐานข้อมูลสมาชิกโครงการ “รอยัล ออร์คิด พลัส”
ประสานความสัมพันธ์ต่อเนื่อง และมอบสิทธิประโยชน์ต่อลูกค้า
มีการจัดกิจกรรมส่งเสริมการขายเพื่อสร้างความนิยมในการใช้บริการการบินไทย
และกลุ่มพันธมิตรสตาร์ อัลไลแอนซ์ ตลอดจนกิจกรรม การตลาด “Lifestyle Miles”
เพื่อส่งเสริมการท่องเที่ยวและจับจ่ายในประเทศไทยด้วย พร้อมกับเร่งปรับปรุงที่นั่ง อาหาร
บริการด้านความบันเทิงในห้องโดยสารบนเครื่องบิน
สร้างความสะดวกสบายรวดเร็วในการใช้บริการภาคพื้น
และพัฒนาเครือข่ายการบินให้สอดคล้องกับความต้องการของตลาด และการมุ่งเน้นให้กรุงเทพฯ
เป็นศูนย์การบินในภูมิภาค
โดยปรับตารางการบินและเส้นทางการบินใหม่เพื่อเพิ่มเที่ยวบินในจุดที่ผู้โดยสารต้องการใช้ปริมาณมาก
รวมทั้งอำนวยความสะดวกในการเชื่อมต่อเที่ยวบิน
โดยการบินไทยได้ขยายความร่วมมือกับพันธมิตรทั้งในและนอกกลุ่มสตาร์ อัลไลแอนซ์
ด้วยการใช้รหัสร่วม (Code-Sharing) ในเส้นทางที่บริษัทฯ ไม่ได้ทำการบิน
ทั้งยังเน้นการเจรจาสิทธิการบินในเส้นทางที่มีปริมาณความต้องการเดินทางสูง
และเน้นขยายเครือข่ายการบินให้ครอบคลุมกว้างขวางในลักษณะของการนำผู้โดยสารเข้ามาส่งต่อให้กับสายการบินในประเทศและภูมิภาค
ซึ่งจะเป็นผลให้เที่ยวบินของบริษัทฯ มีผู้โดยสารเพิ่มขึ้น
ขณะเดียวกันก็เป็นการจัดสรรชั่วโมงในการบิน
และกระจายเที่ยวบินที่ยังว่างให้มีความคุ้มค่าในเชิงพาณิชย์
อันจะเป็นการลดต้นทุนและภาระการขาดทุนในบางเส้นทางลงอีกทางหนึ่ง

ทั้งนี้ บริษัทฯ ได้พัฒนาระบบการขาย
ด้วยการปรับรูปแบบการขายบัตรโดยสารให้สามารถปรับราคาได้อย่างยืดหยุ่นตามกลไกตลาด เช่น
บางเส้นทางจะมีการปรับขายเป็น 2 ช่วง ซึ่งจะทำให้ได้ราคาดีกว่าขายในราคาเดียวตลอดเส้นทาง
หรือทำการปรับราคาขายตามลำดับการจองบัตรก่อน-หลังไปจนถึงการปรับราคาตามปริมาณความต้องการแต่ละช่วงของปี
โดยนำระบบบริหารรายได้ (Revenue Management System) เข้ามาใช้
เพื่อสร้างความรวดเร็วในการขาย
และเพิ่มประสิทธิภาพสูงสุดในการจัดการสำรองที่นั่งแต่ละเที่ยวบิน

บริษัทฯ ยังร่วมมือกับหน่วยงานรัฐและเอกชน ขยายสู่ตลาดใหม่ที่มีแนวโน้มดี
และช่วยเพิ่มฐานผู้โดยสารสร้างรายได้ให้กับบริษัทฯ ในระยะยาว อาทิ ตลาดการจัดประชุม สัมมนา
นิทรรศการและการท่องเที่ยว
โดยเป็นสายการบินทางการในการเดินทางมาประชุมที่เมืองไทยและเป็นผู้จัดรายการนำเที่ยวก่อนและหลังการประชุม
ขณะเดียวกันก็จัดกิจกรรมส่งเสริมการตลาดร่วมระหว่างรายการสะสมไมล์รอยัล ออร์คิด พลัส
และรอยัล ออร์คิด ฮอลิเดย์ กับกลุ่มธุรกิจใหม่ๆ อาทิ ห้างสรรพสินค้า บัตรเครดิต
สถานีบริการน้ำมัน บริการสื่อสาร และสนามกอล์ฟ ในปีนี้รายการสะสมไมล์รอยัลออร์คิดพลัสได้รับ 3
รางวัลยอดเยี่ยม จากการประกาศผลรางวัลยอดเยี่ยมเฟรดดี้อวอร์ด ครั้งที่ 14 เป็นปีที่ 5 ติดต่อกัน
รายการสะสมไมล์ยอดเยี่ยมแห่งปี สร้างความภาคภูมิใจให้กับบริษัทฯ อีกรางวัลหนึ่ง
ส่วนการจัดกิจกรรมการท่องเที่ยวไทยอื่นๆ บริษัทฯ ยังคงดำเนินการตามแผนการตลาดเดิม
เพื่อรักษาฐานทางการตลาดและสนับสนุนนโยบายการท่องเที่ยวของรัฐบาล
ที่ต้องการกระตุ้นรายได้จากการท่องเที่ยวไทยไปพร้อมกัน

การบริการขนส่งสินค้า

ทางด้านการให้บริการขนส่งสินค้า บริษัทฯ ยังคงได้รับการจัดอันดับให้อยู่ในกลุ่ม 20
สายการบินโลกที่มีปริมาณการขนส่งสินค้าระหว่างประเทศสูงสุด
โดยมีรายได้จากค่าบริการขนส่งสินค้าและมีฐานลูกค้าใหม่เพิ่มขึ้น 20-30%
ซึ่งเป็นผลจากการปรับปรุงประสิทธิภาพบริการการขยายเส้นทางการบิน
ตลอดจนการพัฒนาความร่วมมือและรูปแบบการบริการใหม่ๆ อย่างต่อเนื่อง

ในรอบปีที่ผ่านมา บริษัทฯ
ได้เร่งเสริมสร้างขีดความสามารถการให้บริการทุกขั้นตอนด้วยการริเริ่มนำระบบต่างๆ
เข้ามาพัฒนาการบริการด้านการขนส่งสินค้าทางอากาศให้มีประสิทธิภาพและทันสมัยเท่าทันกับอัตราการเติบโตของปริมาณการขนส่งสินค้าระหว่างประเทศ
และความต้องการของลูกค้าในทุกๆ ด้าน ที่สำคัญคือ การบริการขนส่งสินค้าทางอากาศ TG Force
Priority Cargo ซึ่งเป็นบริการขนส่งสินค้าชนิด Time-definite

ทางด้านคลังสินค้า บริษัทฯ เข้าร่วมศึกษาการจัดทำผังแม่บทเขตปลอดภาษีอากร ณ
ท่าอากาศยานสุวรรณภูมิ (Customs Free Zone)
ที่เน้นให้ความสะดวกรวดเร็วต่อผู้ประกอบการนำเข้าและส่งสินค้าออก
อันเป็นการตอบสนองนโยบายของรัฐบาลที่ต้องการส่งเสริมให้ประเทศไทยเป็นศูนย์กลางขนส่งสินค้าทางอากาศของภูมิภาคนี้
ระบบบริหารคุณภาพ (Quality Control) ให้ครอบคลุมคลังสินค้าในส่วนภูมิภาค คือ
คลังสินค้าสถานีเชียงใหม่ หาดใหญ่ และภูเก็ต
โดยได้รับประกาศนียบัตรรับรองระบบบริหารงานคุณภาพตามมาตรฐานสากล ISO 9002
จากสถาบันบิวโร เวอริทัส ควอลิตี้ อินเตอร์เนชั่นแนล (BVQI)

3.2.2.2 นโยบายการรักษามาตรฐานความปลอดภัยและคุณภาพการให้บริการ

ด้วยความมุ่งมั่นที่จะสร้างความปลอดภัยสูงสุดแก่ผู้โดยสารระหว่างการเดินทาง
ลดค่าใช้จ่ายในการจ้างบริการซ่อมบำรุงต่างประเทศ
และมีส่วนสำคัญในการเพิ่มรายได้ให้กับองค์กรด้วยการให้บริการสายการบินลูกค้าได้อย่างมีประสิทธิภาพมากขึ้น
บริษัทฯ ได้มีการพัฒนาระบบซ่อมบำรุงอากาศยานด้วยเทคโนโลยีทันสมัยมาโดยตลอด
เพื่อให้สามารถรองรับนโยบายความปลอดภัยสอดคล้องกับแผนการเพิ่มจำนวนเครื่องบินของบริษัทฯ
และความต้องการของสายการบินของลูกค้าที่เพิ่มสูงขึ้นทุกขณะ

ปัจจุบันฝ่ายช่างสามารถให้บริการซ่อมบำรุงเครื่องบินโดยสารของบริษัทฯ และอีกกว่า 20
สายการบิน ภายใต้ขีดความสามารถของศูนย์ซ่อมบำรุงที่สนามบินดอนเมือง กรุงเทพฯ 6 โรง
ที่สามารถให้บริการซ่อมบำรุงขั้นพื้นฐานและซ่อมบำรุงใหญ่ และศูนย์ซ่อมอากาศยานแห่งที่ 2
ที่สนามบินอู่ตะเภา จังหวัดระยอง ที่สามารถให้บริการซ่อมบำรุงใหญ่เครื่องบินโดยสารในระดับ
C-Check และ D-Check ได้พร้อมกันถึง 3 ลำ
และยังสามารถรับงานซ่อมบำรุงอุปกรณ์และชิ้นส่วนประกอบในห้องโดยสาร
ซึ่งมาตรฐานการซ่อมบำรุงอากาศยานทั้ง 2 แห่งนี้
ต่างได้รับการรับรองจากองค์กรร่วมเพื่อบริหารการบินแห่งยุโรป (JAA)
และองค์กรควบคุมในอีกหลายประเทศเฉพาะอย่างยิ่งที่ศูนย์ซ่อมบำรุงสนามบินดอนเมืองนั้น
ยังได้รับการรับรองจากองค์การบริหารการบินแห่งสหรัฐอเมริกา (FAA) อีกด้วย

และเพื่อให้สอดคล้องกับสถานการณ์การแข่งขัน สร้างความคล่องตัวในการดำเนินงาน
ในปีงบประมาณนี้ บริษัทฯ ได้ดำเนินการปรับโครงสร้างงานให้ฝ่ายช่างเป็นหน่วยธุรกิจ (Business
Unit) ที่มีอำนาจการบริหารงานเต็มรูปแบบ
และมีส่วนสำคัญในการเพิ่มพูนรายได้แก่องค์กรควบคู่ไปกับการปรับปรุงและพัฒนาประสิทธิภาพการทำงาน
และคุณภาพการบริการให้สามารถแข่งขันได้ ด้วยการจัดทำโครงการ Six Sigma
ซึ่งเป็นวิธีการปรับปรุงประสิทธิภาพและความสามารถในการทำงานให้ได้ตามเป้าหมายที่กำหนด
นำมาซึ่งความปลอดภัยและความพึงพอใจสูงสุดของลูกค้า
ที่สามารถวัดผลและวิเคราะห์เป็นตัวเลขได้ชัดเจน ทั้งยังช่วยให้เกิดการลดค่าใช้จ่าย
เพิ่มรายได้และเสริมสร้างผลกำไรอย่างต่อเนื่องในระยะยาว
อันจะเป็นการเตรียมความพร้อมรองรับแผนงานการลงทุนในสนามบินสุวรรณภูมิ ซึ่งบริษัทฯ
มีแผนที่จะลงทุนก่อสร้างศูนย์ซ่อมอากาศยาน เพื่อให้บริการซ่อมบำรุงอากาศยานลำตัวกว้าง เช่น
เครื่องบินแบบโบอิ้ง 747

ด้วยนโยบายที่มุ่งมั่นสร้างบริการที่เป็นเลิศแก่ลูกค้า
ในปีนี้ฝ่ายบริการภาคพื้นจึงเน้นพัฒนาปรับปรุงการบริการให้ได้มาตรฐาน
มีคุณภาพและต่อเนื่องอย่างราบรื่นในทุกจุดบริการตั้งแต่การบริการตรวจบัตรโดยสาร
การบริการผู้โดยสารขาเข้าและขาออก การบริการด้านกระเป๋าเดินทางและสัมภาระ
เพื่อให้เกิดความสะดวกรวดเร็ว ลดระยะเวลารอคอยของผู้โดยสารให้น้อยลง
สร้างความพึงพอให้แก่ผู้โดยสารมากยิ่งขึ้น

พร้อมกันนั้น บริษัทฯ ยังได้นำเทคโนโลยีสารสนเทศมาพัฒนาระบบการบริการ
เพื่อยกระดับการบริการและเพิ่มความพึงพอใจแก่ลูกค้า ด้วยการนำระบบ Royal e-Service เช่น
ระบบ Self-Service Ticketing & Check-in ซึ่งเป็นบริการแบบจุดเดียวเบ็ดเสร็จ (One
Stop Service) ตามโครงการบริการอัตโนมัติด้วยตนเอง (Self Service System)
ซึ่งจะช่วยประหยัดเวลาและลดขั้นตอนการซื้อบัตรโดยสาร การสำรองที่นั่ง
การเช็กอินได้อย่างมีประสิทธิภาพ โดยที่ผู้โดยสารสามารถดำเนินการได้ด้วยตนเอง
และยังสามารถใช้ร่วมกับระบบบัตรโดยสารอิเล็กทรอนิกส์ (E-Ticketing) ที่บริษัทฯ
เปิดให้บริการในช่วงเวลาเดียวกัน ส่งผลให้ผู้โดยสารมีทางเลือกในการรับบริการภาคพื้นเพิ่มขึ้น

และเพื่อเป็นการยกระดับการบริการผู้โดยสารชั้นหนึ่งและชั้นธุรกิจ บริษัทฯ
ได้เปิดบริการห้องรับรองผู้โดยสาร “รอยัล เอ็กเซ็กคิวทีฟ คลาส เล้าจ์” ที่สนามบินเชียงใหม่
เพื่อเพิ่มความสะดวกสบายระหว่างรอเปลี่ยนเครื่องหรือต่อเที่ยวบิน
โดยผู้โดยสารจะสามารถใช้สิ่งอำนวยความสะดวกต่างๆ ภายในห้องรับรอง
และรับบริการพิเศษในการลำเลียงสัมภาระและกระเป๋าเดินทางเป็นลำดับแรกเมื่อถึงจุดหมายปลายทาง

นอกเหนือไปจากการบริการเพิ่มความสะดวกสบายระหว่างการเดินทางแล้ว บริษัทฯ
ยังเน้นให้ความสำคัญในเรื่องของความปลอดภัยทุกเที่ยวบิน
โดยหามาตรการควบคุมดูแลสัมภาระเดินทางของผู้โดยสาร
ตลอดจนสินค้าและพัสดุภัณฑ์ให้มีความปลอดภัยสูงสุด
รวมทั้งจัดระบบรักษาความปลอดภัยร่วมกันระหว่างฝ่ายบริการภาคพื้นและฝ่ายปฏิบัติการอื่นๆ
ที่เกี่ยวข้อง เพื่อให้การดำเนินงานเป็นไปในทิศทางเดียวกันตาม Thai Security Procedures
(TSP) และมาตรฐานขององค์กรการบินพลเรือนระหว่างประเทศแห่งสหประชาชาติ (ICAO)
และสมาคมขนส่งทางอากาศระหว่างประเทศ (IATA) ทั้งนี้ บริษัทฯ ได้แต่งตั้งคณะทำงาน
Landside & Airside Security
เข้ามาพัฒนาระบบรักษาความปลอดภัยก่อนเข้าบริเวณสนามบินและภายในสนามบินให้ได้มาตรฐานสากลอย่างต่อเนื่องต่อไป

บนแนวทางของการจัดเตรียมอาหารสำหรับบริการผู้โดยสารของบริษัทฯ และสายการบินลูกค้าอีกกว่า
40 สายการบิน ให้มีคุณภาพและเป็นที่พึงพอใจสูงสุดของผู้โดยสาร
โดยคำนึงถึงมาตรฐานความถูกสุขอนามัยที่ลูกค้าจะได้รับเป็นหลัก บริษัทฯ จึงได้นำเอาระบบ Good
Manufacturing Practice (GMP) Hazard Analysis Critical Control Point
(HACCP) และ ISO 9002 มาปรับปรุงและพัฒนาการดำเนินงานของฝ่ายโภชนาการอย่างไม่หยุดยั้ง
และประสบผลสำเร็จมาตลอด

บริษัทฯ โดยกิจการครัวการบิน มีความสามารถในการจัดเตรียมอาหารรองรับผู้โดยสารเฉลี่ย
42,000 ชุดต่อวัน แต่ยังไม่เพียงพอกับปริมาณความต้องการของสายการบินลูกค้าทั้งหมด
จึงได้ขยายอาคารโภชนาการสำหรับจัดเตรียมอาหารขึ้นเครื่อง
เพื่อเพิ่มขีดความสามารถในการผลิตให้มากขึ้นถึง 47,519 ชุดต่อวัน
ซึ่งจะส่งผลให้สามารถรักษารายได้หลักจากสายการบินลูกค้าได้ต่อไป ทั้งนี้ บริษัทฯ
ได้ทำสัญญาว่าจ้างบริษัท พี.คอนสตรัคชั่น แอนด์ แมททีเรียล จำกัด
ให้เป็นผู้ดำเนินการก่อสร้างงานขยายพื้นที่การผลิตดังกล่าวแล้ว

และเพื่อเสริมการบริการสร้างความหลากหลายของรายการอาหารให้ประทับใจลูกค้ามากยิ่งขึ้น
ฝ่ายโภชนาการได้จัดอบรมพ่อครัวของบริษัทฯ
โดยเชิญผู้เชี่ยวชาญการปรุงอาหารมาให้คำแนะนำเรื่องเทคนิควิธีการปรุงอาหารสูตรใหม่ที่ผสมผสานระหว่างอาหารไทยกับอาหารเลื่องชื่อนานาชาติ
ซึ่งจะเน้นรสชาติความอร่อยและความสะดวกรวดเร็วในการปรุง
ตลอดจนการใช้วัตถุดิบคุณภาพในประเทศเป็นสำคัญ

ผลจากการปรับปรุงและพัฒนาเพื่อปรับปรุงคุณภาพงาน ผลิตภัณฑ์และการให้บริการอย่างต่อเนื่อง
พร้อมกันไปกับการพัฒนาบุคลากรให้เกิดจิตสำนึกด้านคุณภาพ
ความสามารถในการเพิ่มผลผลิตและลดค่าใช้จ่าย
สามารถสร้างความพึงพอใจแก่ลูกค้ามากขึ้นทุกขณะเช่นนี้
จนได้รับการยอมรับและนำความภาคภูมิใจมาสู่บริษัทฯ
โดยได้รับการคัดเลือกให้เป็นกิจการอุตสาหกรรมอาหารดีเด่นประเภทการบริหารงานคุณภาพ
(Quality Management) ประจำปี 2544 จากกระทรวงอุตสาหกรรม

สำหรับกิจการด้านภัตตาคารและ Snack Bar
ซึ่งให้บริการอาหารและเครื่องดื่มแก่ผู้โดยสารและบุคคลทั่วไป โดยการเปิดภัตตาคาร และ Snack
Bar ภายในสนามบินต่างๆ ทั้งที่กรุงเทพฯ เชียงใหม่ เชียงราย และภูเก็ต
รวมไปถึงการให้บริการรับจัดเลี้ยงทั้งในและนอกสถานที่ ส่วนการให้บริการจัดเลี้ยงนอกสถานที่
บริษัทฯ มักจะได้รับความไว้วางใจให้เป็นผู้บริการในงานสำคัญต่างๆ เสมอ
พร้อมกันนั้นยังได้ขยายกิจการร้านเบเกอรี่ Puff & Pie ซึ่งปัจจุบันมีสาขาทั้งสิ้น 27 สาขา
โดยอยู่ในกรุงเทพฯ 22 สาขา ที่จังหวัดเชียงใหม่ 3 สาขา และภูเก็ต 2 สาขา
โดยมีโครงการขยายโดยจะเปิดขายแฟรนไชล์ ในปี 2546
และโครงการภัตตาคารอาหารไทยในต่างประเทศ

นอกจากนี้ ยังได้วางแผนที่จะขยายธุรกิจใหม่เพิ่มขึ้น ได้แก่ โครงการโรงงานผลิตน้ำดื่ม
และโครงการขยายการผลิตอาหารสำเร็จรูป TG Take Home
ขณะเดียวกันก็มุ่งตอบสนองนโยบายของรัฐบาลที่ต้องการเผยแพร่อาหารไทยในต่างประเทศ
ด้วยการวางแผนขยายความร่วมมือในการทำธุรกิจกับพันธมิตร โดยให้สิทธิทางการค้า
(Franchise) และตราสินค้า (Brand) ของบริษัทฯ แก่ร้านอาหารไทยในต่างประเทศ
ไปจนถึงการร่วมมือกับผู้ผลิตเพื่อลดต้นทุน
และการร่วมลงทุนกับครัวการบินระดับโลกที่ท่าอากาศยานอื่นๆ
เพื่อให้เกิดประโยชน์ในการขยายกิจการและสร้างผลกำไรได้มากขึ้น

3.2.2.3 นโยบายความร่วมมือกับพันธมิตรในธุรกิจการบิน

ในรอบปีที่ผ่านมากลุ่มพันธมิตรสตาร์ อัลไลแอนซ์ ซึ่งเป็นกลุ่มที่มีสายการบินเข้าร่วมมากที่สุดในโลกถึง
14 สายการบิน ได้ขยายเครือข่ายให้ครอบคลุมกว้างขวางยิ่งขึ้น
พร้อมทั้งขยายความร่วมมือและปรับแนวทางการดำเนินธุรกิจด้านต่างๆ
ให้สอดคล้องกับภาวะการแข่งขันที่รุนแรงและเศรษฐกิจที่ถดถอย
สามารถเอื้อประโยชน์ซึ่งกันและกันระหว่างสายการบินในกลุ่มได้มากขึ้น

แนวทางสำคัญที่บริษัทฯ มุ่งเน้นดำเนินการร่วมกับกลุ่มพันธมิตรสตาร์ อัลไลแอนซ์
นอกจากการขยายความร่วมมือผนึกกำลังอำนวยความสะดวกในการเดินทางแก่ผู้โดยสาร
ด้วยการแบ่งให้บริการเส้นทางบินที่มีจุดหมายปลายทางร่วมกัน โดยใช้รหัสร่วม (Code-Sharing)
และการให้บริการบินร่วม (Joint Services) แล้ว บริษัทฯ ยังมุ่งเน้นนำความรู้ ประสบการณ์
และเทคโนโลยีที่ได้มาใช้พัฒนาการบริหารงาน
ขยายความร่วมมือเพื่อแบ่งเบาภาระค่าใช้จ่ายและลดต้นทุน
เพิ่มอำนาจต่อรองในการจัดซื้อจัดหาที่ให้ผลคุ้มค่า และสามารถพัฒนาไปสู่ด้านอื่นๆ ต่อไป

การรวมกลุ่มพันธมิตร สตาร์ อัลไลแอนซ์ ก่อให้เกิดความร่วมมือระหว่างสายการบินในกลุ่ม
เพื่อให้เกิดการประสานประโยชน์ในการดำเนินธุรกิจในหลายด้าน ที่สำคัญมีดังนี้

-   การขยายเครือข่ายการบิน โดยการเข้าร่วมกลุ่มพันธมิตร สตาร์ อัลไลแอนซ์ ช่วยให้บริษัทฯ
    สามารถแข่งขันกับสายการบินอื่น แม้ในเส้นทางที่บริษัทฯ มิได้ทำการบิน
    จึงสามารถรักษาฐานลูกค้าไว้ได้ โดยมีความเสี่ยงทางธุรกิจน้อยลงสำหรับการขยายธุรกิจ

-   มีระบบการสะสมไมล์ร่วมกันของผู้ใช้บริการสายการบินพันธมิตร สตาร์ อัลไลแอนซ์
    ผู้ใช้บริการสามารถสะสมไมล์ และแลกไมล์สะสมภายในกลุ่มพันธมิตร สตาร์ อัลไลแอนซ์
    ร่วมกัน ทำให้ลูกค้าสามารถสะสมไมล์ได้สะดวกและรวดเร็วขึ้น
    โดยไม่จำเป็นต้องเป็นสมาชิกรายการสะสมไมล์ของหลายสายการบิน

-   การให้ความร่วมมือทางการตลาด การขาย การใช้สัญลักษณ์ของกลุ่ม
    และการประชาสัมพันธ์ผ่านสื่อสิ่งพิมพ์ และสื่ออิเลคโทรนิคส์
    ซึ่งจะเป็นการขยายฐานลูกค้าได้กว้างขึ้น โดยสมาชิกในกลุ่ม สตาร์ อัลไลแอนซ์
    สามารถใช้สัญลักษณ์ของกลุ่มเพิ่มรวมเข้าไปในสัญลักษณ์ของบริษัทฯ ได้ซึ่งจะช่วยให้บริษัทฯ
    เป็นที่รู้จักดียิ่งขึ้น
    โดยสัญลักษณ์ดังกล่าวจะปรากฏอยู่บนเครื่องบินของพันธมิตรรวมทั้งในท่าอากาศยาน
    และที่จุดขายของแต่ละสายการบินของสายการบินพันธมิตร บริษัทฯ
    เชื่อว่าการร่วมมือดังกล่าวจะช่วยส่งเสริมการสร้างช่องทางการจัดจำหน่ายขนาดใหญ่กว่าการดำเนินการโดยสายการบินนั้นเอง

-   การบริการลูกค้าได้อย่างกว้างขวางขึ้น โดยพันธมิตร สตาร์ อัลไลแอนซ์
    สามารถให้บริการต่างๆ ร่วมกันที่จุดบริการตามท่าอากาศยานทั่วโลกของแต่ละสายการบินนั้น
    เช่น การสำรองที่นั่ง การจำหน่ายบัตรโดยสาร การตรวจเช็คเอกสารการเดินทาง
    การบริการด้านสัมภาระและกระเป๋าเดินทาง
    ตลอดจนการใช้ห้องพักรับรองผู้โดยสารร่วมกันเพื่ออำนวยความสะดวกสบายให้แก่ผู้โดยสาร

3.2.3 ลักษณะลูกค้า

แบ่งลักษณะลูกค้าตามการใช้บริการได้ดังนี้

1. ผู้โดยสารที่มีความต้องการเดินทางโดยเครื่องบินทั้งภายในประเทศและระหว่างประเทศ
ที่เป็นการเดินทางเพื่อติดต่อธุรกิจและการท่องเที่ยว ทั้งที่เป็นคนไทยและชาวต่างประเทศ
โดยบริษัทฯ ได้ใช้ระบบการแต่งตั้งตัวแทนจำหน่าย (Agency) กระจายตามภูมิภาคต่างๆ
ทั่วโลกเป็นช่องทางในการจำหน่ายบัตรโดยสารของบริษัทฯ
ซึ่งในแต่ละประเทศจะมีตัวแทนจำหน่ายเป็นจำนวนมากและในแต่ละตัวแทนจำหน่ายยังมีเครือข่าย
(Net Work) ที่ครอบคลุมพื้นที่หลายประเทศ

2.
ผู้ที่ต้องการนำสินค้าเข้าหรือส่งสินค้าออกโดยใช้บริการขนส่งทางอากาศทั้งภายในประเทศและระหว่างประเทศ
ซึ่งรวมทั้งไปรษณียภัณฑ์ทางอากาศ (Air Mail)

3.  ลูกค้าสายการบินที่ใช้บริการกิจการสนับสนุนการขนส่งที่ท่าอากาศยานสากลกรุงเทพ

3.2.4 กลุ่มลูกค้าเป้าหมาย

ผู้โดยสารชั้นประหยัดซึ่งส่วนใหญ่เป็นกลุ่มนักท่องเที่ยวยังคงเป็นลูกค้าเป้าหมายหลักของบริษัทฯ
เนื่องจากประเทศไทยยังคงมีศักยภาพทางด้านการท่องเที่ยว ประกอบกับการให้บริการที่นั่งโดยสาร
ชั้นประหยัดของบริษัทฯ ถือเป็นจุดเด่นเมื่อเปรียบเทียบกับสายการบินอื่นๆ
และเป็นส่วนที่สร้างรายได้และกำไรให้กับบริษัทฯ มาโดยตลอด นอกจากนี้ บริษัทฯ
ยังได้พัฒนาและให้ความสำคัญกับลูกค้าชั้นธุรกิจและชั้นหนึ่งมากขึ้นเพื่อใช้ประโยชน์จากศักยภาพการผลิตที่มีอยู่อย่างสูงสุดและเพิ่มรายได้ให้กับบริษัทฯ

สำหรับการขนส่งสินค้าทางอากาศนั้น บริษัทฯ นอกจากใช้พื้นที่ระวางบรรทุกจากเที่ยวบินโดยสารแล้ว
ในช่วงที่มีความต้องการขนส่งสินค้าสูง บริษัทฯ ได้ดำเนินการขนส่งสินค้าด้วยเครื่องบินบรรทุกสินค้า
โดยใช้พื้นที่ระวางบรรทุกจากเครื่องบินบรรทุกสินค้าของสายการบินอื่น ในลักษณะ TRIP Lease
และ Joint Operation โดยลูกค้าเป้าหมายหลักในการขนส่งสินค้าทางอากาศได้แก่
กลุ่มธุรกิจการส่งออก

3.2.5 การจำหน่าย และช่องทางการจำหน่าย

บริษัทฯ จำหน่ายบัตรโดยสารและระวางขนส่งสินค้าผ่านช่องทางการจำหน่ายดังต่อไปนี้

1. สำนักงานขายของบริษัทฯ
ซึ่งมีที่ตั้งอยู่ตามเมืองสำคัญในทุกภูมิภาคทั่วโลกเพื่อทำหน้าที่ขายบัตรโดยสาร และระวางบรรทุกสินค้า
สำรองที่นั่ง และให้บริการความสะดวกแก่ผู้โดยสาร ลูกค้าขนส่งสินค้าตัวแทนจำหน่ายบัตรโดยสาร
ตัวแทนการจำหน่ายระวางบรรทุกสินค้า และผู้ที่ต้องการติดต่อกับบริษัทฯ ในเรื่องต่างๆ

2. ตัวแทนจำหน่ายทั่วโลก ตัวแทนจำหน่ายเหล่านี้จะเป็นผู้ออกบัตรโดยสาร และทำหน้าที่สำรองที่นั่ง

บริษัทฯ ได้ใช้ระบบการสำรองที่นั่งแบบเบ็ดเสร็จ (Global Distribution System)
เพื่อการเชื่อมโยง ข้อมูลระหว่างบริษัทฯ สำนักงานขายของบริษัทฯ และตัวแทนจำหน่ายทั่วโลก
เพื่ออำนวยความสะดวก ในการสำรองที่นั่งและการออกบัตรโดยสารให้แก่ลูกค้า โดยบริษัทฯ
เป็นสมาชิกระบบสำรองที่นั่ง AMADEUS ตั้งแต่ปี 2533
ซึ่งระบบดังกล่าวเป็นช่องทางการจำหน่ายที่สำคัญในทวีปยุโรป นอกจากนี้

บริษัทฯ ยังได้เข้าร่วมเป็นสมาชิกกับระบบสำรองที่นั่งอื่นๆ อีก คือ ระบบ ABACUS ในทวีปเอเชีย
ระบบ SABRE, APOLLO, WORLDPAN ในทวีปอเมริกาเหนือ และระบบ GETS
ในทวีปอาฟริกาและอเมริกาใต้ บริษัทฯ
ต้องจ่ายค่าตอบแทนให้แก่ตัวแทนจำหน่ายในรูปของค่าบริการสำรองที่นั่ง (Booking Fee) ประมาณ
1.5 - 2.5 เหรียญสหรัฐฯ ต่อครั้งที่มีการขายบัตรโดยสาร
จึงนับว่าช่องทางการจำหน่ายของบริษัทฯ สามารถครอบคลุมตลาดได้ทั่วโลก

สำหรับการขนส่งสินค้าทางอากาศนั้น บริษัทฯ ใช้พื้นที่ระวางบรรทุกจากเที่ยวบินโดยสารของบริษัทฯ
และ ในช่วงที่มีความต้องการขนส่งสินค้าสูง บริษัทฯ
ได้ดำเนินการขนส่งสินค้าด้วยเครื่องบินบรรทุกสินค้า
โดยใช้พื้นที่ระวางบรรทุกจากเครื่องบินบรรทุกสินค้าของสายการบินอื่น ในลักษณะ TRIP Lease
และ Joint Operation โดยลูกค้าเป้าหมายหลักในการขนส่งสินค้าทางอากาศได้แก่
กลุ่มธุรกิจการส่งออก

1.  ตัวแทนจำหน่ายบัตรโดยสาร
    จะเป็นผู้จำหน่ายและออกบัตรโดยสารตามราคาค่าโดยสารที่บริษัทฯ กำหนด
    โดยตัวแทนจำหน่ายจะได้รับผลตอบแทนในรูป Commission ในการแต่งตั้งตัวแทนจำหน่าย
    แยกเป็นตัวแทนจำหน่ายบัตรโดยสารต่างประเทศและในประเทศ
    โดยมีหลักเกณฑ์การพิจารณาดังนี้

    1.  ตัวแทนจำหน่ายบัตรโดยสารต่างประเทศ ตัวแทนดังกล่าวต้องเป็นสมาชิกของ IATA
        (International Air Transport Association) และต้องผ่านเกณฑ์ของ IATA
        กำหนด แล้วจะส่งฝ่ายการพาณิชย์พิจารณาเพื่อเสนอให้บริษัทฯ แต่งตั้งเป็นตัวแทนจำหน่าย

    2.  ตัวแทนจำหน่ายบัตรโดยสารในประเทศ
        ฝ่ายการพาณิชย์จะพิจารณาขีดความสามารถของตัวแทน สถานที่ตั้ง
        ความพร้อมของบุคลากร ฐานะการเงิน แล้วเสนอบริษัทฯ
        แต่งตั้งเป็นตัวแทนจำหน่ายบัตรโดยสาร

  2.2 ตัวแทนจำหน่ายระวางบรรทุกสินค้า จะทำหน้าที่ขายระวางบรรทุกให้แก่ผู้ที่ต้องการส่งสินค้า
  ในอัตราค่าบรรทุกที่บริษัทฯ กำหนด โดยผลตอบแทนของตัวแทนจะได้รับในรูป Commission
  ฝ่ายขายระวางบรรทุกสินค้าจะเป็นผู้พิจารณาถึงขีดความสามารถในการทำธุรกิจร่วมกับยอดขาย
  ขนาดของตัวแทนตลอดจนความมั่นคงทางด้านการเงิน
  แล้วเสนอให้บริษัทแต่งตั้งเป็นตัวแทนจำหน่าย

3.2.6 สภาพการแข่งขันภายในอุตสาหกรรมการบิน

เหตุการณ์วินาศกรรมในสหรัฐอเมริกา เมื่อวันที่ 11 กันยายน 2544
มีผลกระทบอย่างมากต่ออุตสาหกรรม
การบินทั่วโลกโดยเฉพาะสายการบินในสหรัฐอเมริการและยุโรปหลายรายต้องประสบกับสภาวะล้มละลาย
สำหรับสายการบินในเอเชียได้รับผลกระทบในช่วงสั้นเพียง 3 เดือนหลังเหตุการณ์ดังกล่าว
และปรับตัวดีขึ้นเรื่อยมาเนื่องจากการฟื้นตัวของสภาพเศรษฐกิจของประเทศในแถบภูมิภาคเอเชีย
ทำให้ภาวะของอุตสาหกรรมการบินในเอเชียอยู่ในเกณฑ์ค่อนข้างดี

อุตสาหกรรมการบินภายในประเทศ

สภาพการแข่งขันของเส้นทางบินภายในประเทศโดยส่วนใหญ่เป็นลักษณะการเกื้อกูลกัน
การแข่งขันจึงไม่รุนแรงนักแม้มีสายการบินเอกชนมาทำการบินมากขึ้น โดยในปีนี้บริษัทฯ
ได้ยกเลิกเส้นทางบินในประเทศบางเส้นทางให้สายการบินเอกชนดำเนินการแทน
ส่วนสภาวะการแข่งขันของเส้นทางบินระหว่างประเทศจะมีความรุนแรงกว่า
โดยเฉพาะอย่างยิ่งในการแข่งขันกับสายการบินของประเทศที่เป็นจุดบินปลายทางจึงจำเป็นต้องให้ความสำคัญกับปัจจัยที่ใช้ในการแข่งขัน
ได้แก่ ชื่อเสียง ความน่าเชื่อถือและคุณภาพการบริการ ความปลอดภัย ตารางบิน อัตราค่าโดยสาร
และรายการสะสมไมล์

อุตสาหกรรมการบินระหว่างประเทศ

แนวโน้มการแข่งขันในอนาคตจะสูงขึ้น นอกจากจะแข่งขันกันในระดับสายการบินแล้ว
ยังต้องแข่งขันในระดับกลุ่มพันธมิตรของสายการบินซึ่งรวมตัวกันเพื่อขยายเครือข่ายเส้นทางบิน
ลดต้นทุน และปรับปรุงประสิทธิภาพการบริการ
และเนื่องจากพฤติกรรมของผู้บริโภคมีความต้องการผลิตภัณฑ์และการบริการที่แตกต่างและหลากหลายมากขึ้น
สายการบินต่างๆ จึงมุ่งเน้นการพัฒนาปรับปรุงคุณภาพของผลิตภัณฑ์และบริการ
เพื่อสนองความต้องการของลูกค้ารวมทั้งการนำเทคโนโลยีสารสนเทศเข้ามาใช้ในธุรกิจมากขึ้น

คู่แข่งของบริษัทฯ ใช้ความได้เปรียบจากการเป็นสายการบินที่มีขนาดใหญ่
มีฐานะทางการเงินที่แข็งแกร่ง และเป็นผู้นำตลาดในภูมิภาคต่างๆ
เพื่อเสริมสร้างความสามารถในการแข่งขันในเส้นทางระหว่างประเทศ
โดยเฉพาะในเส้นทางอเมริกาเหนือ
ซึ่งสายการบินชั้นนำในสหรัฐอเมริกาได้อาศัยประโยชน์จากการมี
เครือข่ายการบินในประเทศที่กว้างขวางและทำกำไรได้ดี
เพื่อชดเชยและสนับสนุนนโยบายการแข่งขัน ในการให้บริการในเส้นทางข้ามทวีปที่มีการแข่งขันสูงได้

การแข่งขันของอุตสาหกรรมการบินระหว่างประเทศยังอาจได้รับผลกระทบจากสถานะการเป็นศูนย์กลางทางการบิน
(Hub) อีกด้วย กล่าวคือประเทศต่างๆ
ในภูมิภาคได้พยายามแข่งขันในการดำเนินบทบาทเป็นศูนย์กลางทางการบิน
โดยปรับปรุงสนามบินให้มีความทันสมัยและเพิ่มขีดความสามารถรองรับการจราจรทางการบินให้สูงขึ้น
ซึ่งอาจทำให้ประเทศไทยได้รับผลกระทบจากการแข่งขันได้ คู่แข่งที่สำคัญ ได้แก่
ท่าอากาศยานในฮ่องกง สิงคโปร์ และกัวลาลัมเปอร์ประเทศมาเลเซีย อย่างไรก็ดี การพัฒนา
ท่าอากาศยานสุวรรณภูมิที่มีความทันสมัย
ประกอบกับความได้เปรียบของประเทศในเชิงภูมิศาสตร์และต้นทุนการดำเนินงาน
คาดว่าจะทำให้ประเทศไทยสามารถแข่งขันในการเป็นศูนย์กลางทางการบินได้

นอกจากนี้ การรวมตัวของสายการบินต่างๆ เป็นกลุ่มพันธมิตรการบินได้ผลักดันให้การแข่งขันสูงขึ้น
โดยมีการแข่งขันในการให้สิทธิประโยชน์ต่างๆ
แก่ผู้โดยสารที่เป็นสมาชิกเพื่อเป็นการรักษาลูกค้าประจำ เช่น รายการสะสมไมล์
การมีเครือข่ายการบินที่สมบูรณ์
การอำนวยความสะดวกแก่ผู้โดยสารตั้งแต่การตรวจรับและออกเอกสารการเดินทาง
ห้องรับรองผู้โดยสาร เป็นต้น อย่างไรก็ดี บริษัทฯ
ได้อาศัยจุดแข็งจากการเป็นสมาชิกในกลุ่มพันธมิตร สตาร์ อัลไลแอนซ์
ซึ่งเป็นกลุ่มพันธมิตรการบินที่ใหญ่ที่สุดในโลก ในการ แข่งขันกับสายการบินและกลุ่มพันธมิตรอื่นๆ

การบริการขนส่งสินค้าและไปรษณียภัณฑ์

กิจการขนส่งสินค้าและไปรษณียภัณฑ์ของบริษัทฯ ประสบกับการแข่งขันจากสายการบินอื่นๆ
ที่ทำการบินในเส้นทางเดียวกันและให้บริการรูปแบบเดียวกัน ปัจจุบัน บริษัทฯ
ไม่มีเครื่องบินขนส่งสินค้าเป็นการเฉพาะ ในขณะที่คู่แข่งรายอื่นๆ เช่น
สายการบินคาเธ่ย์แปซิฟิคและสายการบินสิงคโปร์แอร์ไลน์ ต่างมีเครื่องบินขนส่งสินค้าโดยเฉพาะ
จึงทำให้สามารถขนส่งสินค้าได้เป็นจำนวนมากกว่าบริษัทฯ นอกจากนี้
ผู้ประกอบการขนส่งแบบครบวงจรซึ่งได้ให้บริการขนส่งทั้งทางอากาศและภาคพื้นดินโดยให้บริการตั้งแต่การรับสินค้าจากต้นทางและนำส่งสินค้าจนถึงที่หมาย
ได้ทำให้การแข่งขันในกิจการการขนส่งสูงขึ้น อย่างไรก็ดี
คู่แข่งเหล่านี้ประสบกับข้อจำกัดทางด้านสิทธิการบินจึงทำให้ยังไม่มีบทบาทในการแข่งขัน มากนัก
บริษัทฯ มีนโยบายการกำหนดอัตราค่าขนส่งในระดับที่ทัดเทียมกับคู่แข่ง โดยพิจารณาจาก
คุณภาพของการบริการ ภาวะความต้องการของตลาด ฯลฯ เพื่อเป็นการเพิ่มรายได้อย่างสูงสุด
บริษัทฯ
ยังมีแผนที่จะขยายปริมาณการผลิตตามการขยายฝูงบินและจะเช่าระวางในเครื่องบินขนส่งอื่นๆ
เพิ่มเติมเมื่อมีความต้องการที่อาจเพิ่มสูงขึ้นด้วย

แนวโน้มสภาพการแข่งขันในอนาคต

-   การแข่งขันมีแนวโน้มว่าจะสูงขึ้นทั้งด้านผลิตภัณฑ์และการให้บริการ
    โดยเฉพาะเที่ยวบินระหว่างทวีปที่ได้มาตรการเพิ่มการอำนวยความสะดวกสบายในชั้นธุรกิจจนใกล้เคียงชั้นหนึ่งมากยิ่งขึ้น
    การแข่งขันนี้จะมีผลทำให้รายได้ต่อหน่วยลดลง

-   สายการบินขนาดใหญ่จะประสบกับการแข่งขันมากยิ่งขึ้นจากสายการบินแบบประหยัด (Low
    Cost Carrier) โดยเฉพาะในสหรัฐอเมริกาและในยุโรป
    ซึ่งประสบความสำเร็จในการดึงดูดผู้โดยสารประเภทนักท่องเที่ยว

-   การเปิดเสรีทางการบินจะดำเนินต่อไปสู่ทุกภูมิภาคในโลก
    โดยสิทธิทางการบินจะถูกใช้เป็นข้อแลกเปลี่ยนในการเจรจาการค้าเพิ่มมากขึ้น
    ซึ่งจะทำให้สายการบินแห่งชาติที่มีความสามารถทางการแข่งขันต่ำประสบปัญหามากขึ้น

-   การใช้ระบบสารสนเทศมาดำเนินธุรกิจจะเพิ่มขึ้นอย่างมาก
    โดยเฉพาะการซื้อขายผ่านทางอินเตอร์เน็ต
    ซึ่งสามารถลดค่าใช้จ่ายที่เป็นค่าธรรมเนียมการตลาดที่จ่ายให้ตัวแทนจำหน่าย ทั้งนี้
    สายการบินแบบประหยัดบางสายการบินประสบความสำเร็จในการนำระบบนี้มาใช้ในการขายเป็นอย่างดี

-   สายการบินในอเมริกาและยุโรปยังคงต้องหามาตรการการลดต้นทุนเพิ่มเติม
    เพื่อความอยู่รอดและตอบสนองต่อการแข่งขันกับสายการบินแบบประหยัด
    สายการบินเหล่านี้จะคงเน้นปรับปรุงโครงสร้างบริษัทมากกว่าการขยายเครือข่ายการบินเพิ่มเติม

-   รัฐบาลไทยมีนโยบายเปิดเสรีธุรกิจการบินในขอบข่ายที่กว้างขึ้น
    โดยเฉพาะในเส้นทางระหว่างประเทศ
    ซึ่งจะส่งผลให้ธุรกิจการบินของประเทศไทยจะมีการแข่งขันสูงขึ้น

-   รัฐบาลมีนโยบายใช้ท่าอากาศยานหลักในภาคต่างๆ ของประเทศ
    เป็นศูนย์กลางการบินในภูมิภาคและระหว่างประเทศเพิ่มเติมจากการใช้ท่าอากาศยานกรุงเทพฯ
    โดยท่าอากาศยานหลักในภาคต่างๆ ได้แก่ เชียงใหม่ ภูเก็ต และอุบลราชธานี

  กิจกรรมส่งเสริมภาพลักษณ์

-   การบินไทยนำคณะนักเรียนในความดูแลของสมาคมเด็กกำพร้าแห่งประเทศไทยเยี่ยมชมโครงการส่วนพระองค์สวนจิตรลดา
    เพื่อเฉลิมพระเกียรติพระบาทสมเด็จพระเจ้าอยู่หัว เนื่องในวโรกาสวันเฉลิมพระชนมพรรษา 5
    ธันวาคม 2544

-   การบินไทยจัดงาน “การบินไทย สานความฝัน ปันน้ำใจให้เด็กไทย”
    เนื่องในโอกาสวันเด็กแห่งชาติ 2545 ณ ศูนย์ลูกเรือการบินไทย

-   การบินไทย ร่วมกับการท่องเที่ยวแห่งประเทศไทยจัดกิจกรรมสนับสนุนโครงการ Be My
    Guest เพื่อประชาสัมพันธ์การท่องเที่ยวในประเทศไทย โดยเชิญชวนชาวไทย
    และชาวต่างชาติท่องเที่ยวไทย

-   การบินไทย
    ร่วมกับสำนักงานคณะกรรมการพิเศษเพื่อประสานงานโครงการอันเนื่องมาจากพระราชดำริ
    (กปร.) จัดกิจกรรมปลูกป่าในโครงการ “การบินไทยปลูกชีวิตให้แผ่นดิน” ณ
    ศูนย์ศึกษาพัฒนาห้วยทรายอันเนื่องมาจากพระราชดำริ อำเภอชะอำ จังหวัดเพชรบุรี

-   การบินไทยจัดโครงการ “เยาวชนไทยในสหรัฐอเมริกา เยือนแผ่นดินแม่” เป็นปีที่ 4
    โครงการนี้จัดเป็นประจำทุกสองปี มีวัตถุประสงค์เพื่อให้ผู้ปกครองและเยาวชนในสหรัฐฯ
    ได้ทัศนศึกษาสถานที่สำคัญต่างๆ ได้เรียนรู้และสัมผัสกับขนบธรรมเนียมประเพณีไทย
    ตลอดจนความเจริญก้าวหน้าของธุรกิจในประเทศไทย
    และร่วมกิจกรรมบำเพ็ญประโยชน์บนแผ่นดินแม่

-   การบินไทยเป็นแกนกลางในการจัดกิจกรรม “ก้าวไกลด้วยคุณค่า ก้าวหน้าด้วยเทคโนโลยี 90
    ปี กระทรวงคมนาคม เสริมความรู้ให้สังคมไทย” ระหว่างเดือนกรกฎาคม ถึงพฤศจิกายน
    2545
    โดยเชิญชวนหน่วยงานสังกัดกระทรวงคมนาคมร่วมบริจาคหนังสือให้กับศูนย์การศึกษานอกโรงเรียนในภาคต่างๆ
    ของประเทศ

-   การบินไทยนำนักเรียนคนตาบอดกรุงเทพฯ ไปทัศนศึกษา ณ พิพิธภัณฑ์เด็กกรุงเทพมหานคร
    รวมทั้งจัดการบรรยายแนะนำอาชีพพนักงานต้อนรับบนเครื่องบิน
    และเปิดบูธแสดงนิทรรศการแนะแนวอาชีพแก่นักเรียนในสังกัดกระทรวงศึกษาธิการ
    และสังกัดกรุงเทพมหานคร ในโครงการเทอดพระเกียรติฯ 12 สิงหาพัฒนาสตรีไทย

-   การบินไทยจัดโครงการ “การบินไทยร่วมใจช่วยน้ำท่วม” โดยบริจาคเงินจำนวน 1 ล้านบาท
    เพื่อช่วยเหลือผู้ประสบอุทกภัยทางภาคเหนือ และภาคตะวันออกเฉียงเหนือ

3.3 การจัดหาผลิตภัณฑ์หรือบริการ

3.3.1 กำลังการผลิตและปริมาณการผลิตที่เกี่ยวข้องกับการบิน

+----------------------------+---------+---------+---------+---------+
|                            |         | ปีง      | ปีง      | ปีง      |
|                            |         | บประมาณ | บประมาณ | บประมาณ |
|                            |         | 2543    |         | 2545    |
|                            |         |         | 2544    |         |
+============================+=========+=========+=========+=========+
| - จำนวนเครื่องบิน             | (ลำ)    | 79      | 81      | 81      |
| (Number of Aircraft)       |         |         |         |         |
+----------------------------+---------+---------+---------+---------+
| - จุดหมายปลายทาง            | (จุด)    | 73      | 73      | 71      |
| (ไม่รวมกรุงเทพฯ)             |         |         |         |         |
| (Number of Destinations)   |         |         |         |         |
+----------------------------+---------+---------+---------+---------+
| - ระยะทางบิน                | (พันกม.) | 169,577 | 182,344 | 190,266 |
| (Kilometres Flown)         |         |         |         |         |
+----------------------------+---------+---------+---------+---------+
| - จำนวนการลงของเครื่องบิน     | (ครั้ง)   | 100,845 | 103,746 | 98,995  |
| (Number of Landings)       |         |         |         |         |
+----------------------------+---------+---------+---------+---------+
| - จำนวนชั่วโมงปฏิบัติการบิน      | (ช      | 255,668 | 271,564 | 281,286 |
| (Flight Hours)             | ั่วโมง/ปี) |         |         |         |
+----------------------------+---------+---------+---------+---------+
| - ชั่วโมงการใช้เครื่องบินโดยเฉลี่ย | (ชั่ว     | 9.3     | 9.6     | 9.8     |
| (Aircraft Utilization)     | โมง/วัน) |         |         |         |
+----------------------------+---------+---------+---------+---------+
|                            |         |         |         |         |
+----------------------------+---------+---------+---------+---------+
| การขนส่งผู้โดยสาร             |         |         |         |         |
+----------------------------+---------+---------+---------+---------+
| - ปริมาณที่นั่ง                 | (ล้านท   | 55,517  | 60,459  | 63,198  |
| (Available Seat            | ี่นั่ง-กม.) |         |         |         |
| Kilometres)                |         |         |         |         |
+----------------------------+---------+---------+---------+---------+
| - ปริมาณการขนส่งผู้โดยสาร      | (ล้าน    | 41,347  | 45,167  | 46,571  |
|                            | คน-กม.) |         |         |         |
| (Revenue Passenger         |         |         |         |         |
| Kilometres)                |         |         |         |         |
+----------------------------+---------+---------+---------+---------+
| - อัตราส่วนการขนส่งผู้โดยสาร    | (ร้อยละ) | 74.5    | 74.7    | 73.7    |
| (Cabin Factor)             |         |         |         |         |
+----------------------------+---------+---------+---------+---------+
| - จำนวนผู้โดยสาร             | (พันคน)  | 17,700  | 18,619  | 18,315  |
| (Number of Passengers)     |         |         |         |         |
+----------------------------+---------+---------+---------+---------+
| -                          | (บาท/   | 2.07    | 2.23    | 2.18    |
| รายได้จากผู้โดยสารเฉลี่ยต่อหน่วย  | คน-กม.) |         |         |         |
| (Passenger Yield)          |         |         |         |         |
+----------------------------+---------+---------+---------+---------+
|                            |         |         |         |         |
+----------------------------+---------+---------+---------+---------+
| การขนส่งสินค้าและไปรษณียภัณฑ์    |         |         |         |         |
+----------------------------+---------+---------+---------+---------+
| - ปริมาณการผลิตพัสดุภัณฑ์        | (ล้าน    | 2,756   | 3,049   | 3,064   |
| (Available Dead Load Ton-  | ตัน/กม.) |         |         |         |
| Kilometres)                |         |         |         |         |
+----------------------------+---------+---------+---------+---------+
| - ปริมาณการขนส่งพัสดุภัณฑ์       | (ล้าน    | 1,690   | 1,695   | 1,771   |
| (Revenue Freight Ton-      | ตัน/กม.) |         |         |         |
| Kilometres)                |         |         |         |         |
+----------------------------+---------+---------+---------+---------+
| - อัตราการขนส่งพัสดุภัณฑ์        | (ร้อยละ) | 61.3    | 55.6    | 57.8    |
|                            |         |         |         |         |
| (Freight Load Factor)      |         |         |         |         |
+----------------------------+---------+---------+---------+---------+
| - น้ำหนักพัสดุภัณฑ์ขนส่ง          | (พันกก.) | 512,072 | 507,220 | 521,948 |
| (Cargo Carried)            |         |         |         |         |
+----------------------------+---------+---------+---------+---------+
| - รายได้จากพัสดุภัณฑ์เฉลี่ยต่อหน่วย | (บาท/   | 11.59   | 12.08   | 11.28   |
| (Freight Yield)            | ตัน-กม.) |         |         |         |
+----------------------------+---------+---------+---------+---------+
|                            |         |         |         |         |
+----------------------------+---------+---------+---------+---------+
| การขนส่งรวมทั้งระบบ           |         |         |         |         |
+----------------------------+---------+---------+---------+---------+
| - ปริมาณการผลิต              | (ล้าน    | 7,752   | 8,490   | 8,752   |
|                            | ตัน-กม.) |         |         |         |
| (Available Ton-Kilometres) |         |         |         |         |
+----------------------------+---------+---------+---------+---------+
| -   ปริมาณการขนส่ง           | (ล้าน    | 5,469   | 5,818   | 6,027   |
|                            | ตัน-กม.) |         |         |         |
| (Revenue Ton-Kilometres)   |         |         |         |         |
+----------------------------+---------+---------+---------+---------+
| -   อัตราส่วนการบรรทุก        | (ร้อยละ) | 70.6    | 68.5    | 68.9    |
|                            |         |         |         |         |
| (Load Factor)              |         |         |         |         |
+----------------------------+---------+---------+---------+---------+
| -                          | (บาท/   | 19.43   | 21.04   | 20.39   |
|   รายได้รวมทั้งระบบเฉลี่ยต่อหน่วย | ตัน-กม.) |         |         |         |
|                            |         |         |         |         |
| (System-wide Yield)        |         |         |         |         |
+----------------------------+---------+---------+---------+---------+

3.3.2 โครงสร้างค่าใช้จ่ายในการดำเนินงานและปัจจัยการผลิตที่สำคัญ

ค่าใช้จ่ายในการดำเนินงานของบริษัทฯ ประกอบด้วยค่าใช้จ่ายที่สำคัญคือ ค่าใช้จ่ายเกี่ยวกับการบิน
ซึ่งมีองค์ประกอบหลักเป็นค่าใช้จ่ายน้ำมันเชื้อเพลิงใช้ในการบิน
ค่าใช้จ่ายทางด้านพนักงานซึ่งเป็นทรัพยากร ที่สำคัญในธุรกิจการให้บริการ
และค่าใช้จ่ายที่เกี่ยวข้องกับการจัดหาเครื่องบินเพื่อนำมาใช้บริการ

หน่วย : ล้านบาท

  ------------------------------ ----------- ------- ----------- ------- ----------- -------
                                 ปีงบประมาณ           ปีงบประมาณ           ปีงบประมาณ   
                                 2543                2544                2545        

                                 มูลค่า        ร้อยละ   มูลค่า        ร้อยละ   มูลค่า        ร้อยละ

  - ค่าใช้จ่ายเกี่ยวกับการบิน           23,042.4    23.6    29,583.4    25.3    25,994.9    23.6

  - ค่าน้ำมันเชื้อเพลิง                18,697.8    19.1    24,328.2    20.8    20,023.9    18.2

  - ค่าใช้จ่ายอื่นๆ                   4,344.6     4.5     5,255.2     4.5     5,971.0     5.4

  - ค่าบำรุงรักษาและค่าซ่อมแซม        9,100.8     9.3     13,894.1    11.9    15,998.4    14.5

  - ค่าใช้จ่ายเกี่ยวกับการบริการภาคพื้นดิน 16,104.2    16.5    18,533.7    15.9    19,651.9    17.8

  - ค่าใช้จ่ายในการบริการผู้โดยสาร     13,297.2    13.6    14,996.5    12.8    14,968.0    13.6

  - ค่าใช้จ่ายด้านการตลาด            12,520.2    12.8    14,272.9    12.2    10,831.6    9.8

  - ค่าใช้จ่ายในการบริหารและทั่วไป     1,814.3     1.9     1,736.9     1.5     1,711.5     1.6

  - ค่าตอบแทนกรรมการ              4.1         0.0     4.1         0.0     4.6         0.0

  - ค่าเช่าเครื่องบินและอะไหล่         10,572.9    10.8    11,646.3    9.9     8,426.5     7.6

  - ค่าเสื่อมราคาเครื่องบิน            7,345.3     7.5     8,069.1     6.9     8,692.5     7.9

  - ค่าเสื่อมราคาสินทรัพย์ถาวรอื่นๆ      1,776.7     1.8     1,700.8     1.5     1,686.6     1.5

  - กิจการอื่นๆ                     2,120.8     2.2     2,508.1     2.1     2,360.6     2.1

  รวม                            97,698.9    100.0   116,945.9   100.0   110,327.1   100.0
  ------------------------------ ----------- ------- ----------- ------- ----------- -------

ปัจจัยการผลิตที่สำคัญในแต่ละประเภทมีดังต่อไปนี้

น้ำมัน

เครื่องบินของบริษัทฯ จะเติมน้ำมันที่สนามบินตามจุดบินต่างๆ
โดยราคาน้ำมันจะขึ้นอยู่กับราคาน้ำมันของตลาดโลกที่ใช้อ้างอิง ณ จุดเติมน้ำมันนั้น
เพื่อเป็นการประกันอุปทานของน้ำมันที่ต้องการลดต้นทุน บริษัทฯ
จึงพยายามเลือกเติมน้ำมันจากเมืองที่ราคาน้ำมันถูกและพยายามใช้น้ำมันเพียงเท่าที่จำเป็นในเมืองที่ราคาน้ำมันแพง

บริษัทฯ ได้ดำเนินการจัดซื้อน้ำมันเชื้อเพลิงจากผู้จำหน่ายน้ำมันรายใหญ่ซึ่งมีจำนวนหลายราย
โดยผ่านกระบวนการเจรจาต่อรองโดยคณะทำงานซึ่งมีหน้าที่ในการพิจารณากลั่นกรองเสนอแนะในการคัดเลือกเชื้อเพลิง
อัตราค่าเชื้อเพลิง ระยะเวลาผูกพันการจัดหา และเงื่อนไขอื่น ราคาซื้อขายน้ำมันเชื้อเพลิง
จะกำหนดจากราคา spot ของประเทศต่างๆ ซึ่งขึ้นอยู่กับแหล่งที่เติมน้ำมัน บวกต้นทุนค่าขนส่ง
ค่าประกันภัย และผลตอบแทนของผู้ขาย ในกรณีที่บริษัทฯ มีความต้องการซื้อน้ำมันจำนวนมาก บริษัทฯ
จะทำสัญญาการซื้อน้ำมันล่วงหน้ากับผู้ขายน้ำมันเป็นเวลาประมาณ 1-2 ปี
เพื่อเป็นการประกันว่าผู้ขายน้ำมันมีน้ำมันจำหน่ายให้บริษัทฯ ในปริมาณตามที่ตกลง

นอกจากนี้ บริษัทฯ ยังเป็นหนึ่งในผู้ถือหุ้นของ บริษัท บริการเชื้อเพลิงการบินกรุงเทพ จำกัด
(มหาชน) (Bangkok Aviation Fuel Services Public Company Limited)
ร่วมกับผู้จำหน่ายน้ำมันอีก 6 ราย และหน่วยงานอื่นๆ
บริษัทดังกล่าวเป็นผู้ประกอบการเพียงรายเดียวที่ได้รับสิทธิจากภาครัฐในการดำเนินธุรกิจจัดเก็บและให้บริการเติมน้ำมันเชื้อเพลิงแก่อากาศยานทุกประเภท
ณ ท่าอากาศยานสากลกรุงเทพ โดยมีระบบท่อส่งน้ำมันอากาศยาน ระบบคลังน้ำมันอากาศยาน
และระบบเติมน้ำมันเชื้อเพลิง

บริษัทฯ มีแผนจัดทำประกันความเสี่ยงของราคาน้ำมันเพื่อลดความผันผวนของราคาน้ำมัน

พนักงาน

เนื่องจากธุรกิจการบินเป็นธุรกิจที่ให้ความสำคัญในเรื่องการบริการและความปลอดภัยในการเดินทางของผู้โดยสาร
บริษัทฯ
ได้ให้ความสำคัญในการฝึกหัดนักบินและพนักงานต้อนรับบนเครื่องบินอย่างมากเพื่อให้มีนักบินและพนักงานต้อนรับที่มีคุณภาพในจำนวนที่เพียงพอกับความต้องการในการให้บริการแก่
ผู้โดยสาร ซึ่งความรับผิดชอบในงานส่วนนี้เป็นของฝ่ายพัฒนาบุคลากรการบินของบริษัทฯ
โดยได้ขยายความร่วมมือไปยังองค์กรภายนอก เพื่อให้เกิดการถ่ายทอดเทคโนโลยี
ขยายขอบข่ายความรู้ให้กว้างขวางและสามารถสร้างสรรค์บุคลากรที่มีคุณภาพ
ให้ความร่วมมือกับสถาบันการบินพลเรือนจัดฝึกอบรมนักบินหลักสูตรใหม่ในโครงการ Airline
Transition Training (ATT) เพื่อผลิตบุคลากรที่มีประสิทธิภาพในการปฏิบัติการบิน
ซึ่งในปัจจุบันได้มีการนำเทคโนโลยีและอุปกรณ์ต่างๆ เข้ามาช่วยทำการบินมากขึ้น ทั้งนี้ บริษัทฯ
มีเป้าหมายจะผลิตนักบินประมาณปีละ 60 คน
เพื่อให้สอดคล้องกับแผนพัฒนาฝูงบินและทดแทนจำนวนนักบินที่ลดลงตามวาระ

และเพื่อรักษามาตรฐานการฝึกอบรมพนักงานของศูนย์ฝึกอบรมลูกเรือให้มีความทันสมัย
และมีประสิทธิภาพสูงสุดอยู่เสมอ บริษัทฯ มีเครื่องฝึกบินจำลอง (Flight Simulator) 5 เครื่อง
และเครื่องฝึกการทำ Procedure การบิน (Flight Training Device หรือ FTD) อีก 1
เครื่อง สำหรับการฝึกนักบินของบริษัทฯ ทั้งหมด นอกจากนี้ บริษัทฯ
ยังได้ให้สายการบินในประเทศและต่างประเทศมาเช่าทำการฝึก นอกจากนี้ บริษัทฯ
ยังทำการฝึกและให้เช่าเครื่องฝึกจำลองเหตุการณ์ฉุกเฉิน
ที่อาจเกิดขึ้นได้ในห้องโดยสารบนเครื่องบิน (Cabin Emergency Evacuation Trainer หรือ
CEET) ให้กับสายการบินในประเทศและต่างประเทศ

ในส่วนของพนักงานต้อนรับบนเครื่องบิน ทุกคนจะต้องผ่านการฝึกฝนทั้งภาคทฤษฎีและภาคปฏิบัติ
เป็นเวลา 13 สัปดาห์ และทดลองงานบริการบนเครื่องบินอีก 6 เดือน
เพื่อให้เกิดความมั่นใจในการให้บริการอย่างสุภาพอ่อนน้อม และคำนึงถึงความปลอดภัยของผู้โดยสาร

เครื่องบิน

บริษัทมีนโยบายและขั้นตอนในการจัดหาเครื่องบิน
โดยคณะกรรมการจัดทำแผนรัฐวิสาหกิจร่วมกับทุกฝ่ายที่เกี่ยวข้อง
จัดทำแผนการจัดหาเครื่องบินเพื่อรองรับการเจริญเติบโตทางธุรกิจตามแผนการดำเนินงานโดยรวมของบริษัทฯ
โดยพิจารณาถึงขนาดของเครื่องบินให้สอดคล้องกับปริมาณผู้โดยสารที่เพิ่มขึ้นและเหมาะสมกับเส้นทางบินตามความต้องการของตลาด
แล้วบรรจุในแผนรัฐวิสาหกิจเพื่อเสนอกระทรวงคมนาคมให้ความเห็นชอบ
ขั้นตอนในการจัดหาเครื่องบิน
คณะกรรมการจัดหาเครื่องบินจะดำเนินการขออนุมัติจากคณะรัฐมนตรีตามแผนการที่บรรจุไว้ในแผนรัฐวิสาหกิจ
เมื่อได้รับอนุมัติจากคณะรัฐมนตรีแล้ว บริษัทผู้ผลิตเครื่องบินจะเสนอแบบเครื่องบินและราคา
เพื่อให้บริษัทพิจารณาแล้วนำเรียนต่อคณะกรรมการบริษัทฯ ให้ความเห็นชอบ
เพื่อนำเสนอขออนุมัติวงเงินจัดซื้อจากที่ประชุมผู้ถือหุ้นต่อไป จากนั้นบริษัทฯ
จะปรึกษาร่วมกับกระทรวงการคลัง ในแนวทางการจัดหาเงินทุนเพื่อการจัดหาเครื่องบิน
ซึ่งอาจเป็นการเช่าเพื่อดำเนินงาน (Operating Lease) หรือซื้อโดยการหาแหล่งเงินกู้
หรือซื้อในรูปแบบภายใต้สัญญาเช่า (Financial Lease)
ทั้งนี้ขึ้นอยู่กับนโยบายของรัฐบาลในส่วนที่เกี่ยวกับการก่อหนี้ต่างประเทศ

บริษัทฯ ที่ดำเนินการผลิตและจำหน่ายเครื่องบินพาณิชย์ขนาดใหญ่ในตลาดโลกมีเพียง 2 บริษัท ได้แก่
บริษัท โบอิ้ง และบริษัท แอร์บัส อินดัสทรี โดยบริษัทฯ
สามารถต่อรองในเรื่องของสิทธิประโยชน์ที่จะได้รับจากการซื้อเครื่องบิน
แต่การจะพิจารณาซื้อเครื่องบินจากบริษัทฯ ใด
ขึ้นอยู่กับขนาดและแบบของเครื่องบินที่เหมาะสมกับเส้นทางบิน และความต้องการของตลาดที่บริษัทฯ
จะทำการบิน

ณ วันที่ 30 กันยายน 2545 บริษัทฯ มีเครื่องบินในฝูงบินรวมทั้งสิ้น 81 ลำ โดยเป็นเครื่องบินที่เป็น
สินทรัพย์ของบริษัทฯ จำนวน 45 ลำ และเป็นเครื่องบินภายใต้สัญญาเช่า (Financial Lease)
เป็นจำนวน 16 ลำ และเช่าแบบการเช่าเพื่อดำเนินงาน (Operating Lease) เป็นจำนวน 20
ลำ ในจำนวนนี้เป็นเครื่องบินโบอิ้ง 747-400 จำนวน 2 ลำ
ซึ่งเป็นการเช่าเพื่อดำเนินงานระยะสั้นชั่วคราวในระหว่างที่บริษัทฯ
กำลังดำเนินการหาแหล่งเงินกู้ระยะยาว

บริษัทฯ มีแนวทางการจัดหาเงินทุนเพื่อจัดหาเครื่องบินโดยวิธีการต่างๆ
โดยคำนึงถึงสถานการณ์ทางตลาดการเงินและภาวะเศรษฐกิจโดยทั่วไปรวมถึงนโยบายของรัฐบาลด้วย
ซึ่งวิธีจัดหาเงินทุนของบริษัทฯ จะต้องได้รับความเห็นชอบจากกระทรวงการคลัง
โดยเฉพาะในการกู้ยืมเงินในสกุลเงินตราต่างประเทศจะต้องอยู่ภายใต้เพดานการกู้ยืมเงินตราต่างประเทศ
ซึ่งคณะกรรมการนโยบายหนี้ของประเทศจะเป็นผู้กำหนดเพดานการกู้ยืมเงินตราต่างประเทศในแต่ละปี
โดยในการพิจารณาคณะกรรมการนโยบายหนี้ของประเทศจะเรียกหน่วยงานรัฐวิสาหกิจและหน่วยงานอื่นๆ
ของรัฐ ที่มีความต้องการใช้เงินเข้ามาชี้แจงความจำเป็นในการกู้ยืมเงินเพื่อคณะกรรมการฯ
จะได้พิจารณาจัดสรรงบประมาณการกู้ยืมเงินให้แต่ละองค์กรตามลำดับความสำคัญและความจำเป็นในการใช้เงิน
ดังนั้นตราบใดที่รัฐบาลโดยกระทรวงการคลังยังคงถือหุ้นส่วนใหญ่ในบริษัทฯ เกินกว่าร้อยละ 50
บริษัทฯ ยังคงต้องปฏิบัติตามกระบวนการอนุมัติดังกล่าว
อย่างไรก็ตามการจัดหาเครื่องบินในลักษณะการเช่าเพื่อดำเนินการจะไม่ถูกจัดอยู่ในเพดานการกู้ยืมเงินตราต่างประเทศดังกล่าว
เนื่องจากไม่มีการบันทึกทรัพย์สินในงบดุลของบริษัทฯ

การเช่าเพื่อดำเนินการ ทั้ง 20 สัญญาของบริษัทฯ มีภาระผูกพันในรูปเงินสกุลดอลลาร์สหรัฐฯ
ซึ่งในจำนวน 20 ลำนี้ มี 18 สัญญา ที่มีอายุสัญญาเช่า 10 และ 11 ปี โดย ณ วันที่ 30 กันยายน
2545 จะมีอายุคงเหลือระหว่าง 4 ปี 10 เดือน-7 ปี 3 เดือน
มีกำหนดชำระค่าเช่าเป็นรายไตรมาส ส่วนอีก 2 สัญญา
จะเป็นการเช่าเพื่อดำเนินงานระยะสั้นชั่วคราว (Bridge Lease) จนกว่าบริษัทฯ
จะดำเนินการเกี่ยวกับแหล่งเงินกู้ระยะยาวในรูปของการเช่าซื้อแบบ Asset Based Financing
ที่มีการค้ำประกันโดยธนาคาร US Eximbank และ ECGD แล้วเสร็จ
ในกรณีของการจัดซื้อเครื่องบินแบบการเช่าเพื่อดำเนินการนี้
เครื่องบินจะยังเป็นทรัพย์สินของผู้ให้เช่า แต่ในสัญญาเช่า 18 สัญญาดังกล่าว มีสัญญาเช่าจำนวน 10
สัญญา ที่ผู้ให้เช่าได้ให้สิทธิแก่บริษัทฯ ในการซื้อเครื่องบินหลังจากปีที่ 3 5 10 และ 11
ของการส่งมอบ อย่างไรก็ตาม บริษัทฯ ในฐานะผู้เช่ายังคงต้องรับผิดชอบในการบำรุงรักษา
การประกันภัย ตลอดจนการเก็บรักษาเครื่องบินตลอดระยะเวลาเช่า ณ วันที่ 30 กันยายน 2545
บริษัทฯ
มีภาระผูกพันค่าเช่าเครื่องบินภายใต้สัญญาเช่าตลอดอายุการเช่าเป็นจำนวนเงินรวมทั้งสิ้นประมาณ
1,192 ล้านเหรียญสหรัฐฯ หรือประมาณ 51,834 ล้านบาท

บริษัทฯ ได้มีการจัดหาเครื่องบินโดยวิธีการกู้ยืมเงินในลักษณะการเช่าซื้อ (Leverage Lease)
จำนวน 18 ลำ ณ วันที่ 30 กันยายน 2545 สัญญาเหล่านี้มีอายุคงเหลืออยู่ระหว่าง 1-9 ปี
โดยมีภาระหนี้เป็นเงินในสกุลดอลล่าร์สหรัฐ เยนญี่ปุ่น และฟรังซ์ฝรั่งเศส มูลค่าปัจจุบันเป็นเงิน
43,453 ล้านบาท บริษัทฯ
จะได้รับสิทธิในการซื้อเครื่องบินก่อนสิ้นสุดอายุสัญญาได้ตามช่วงเวลาที่กำหนดในสัญญา
หรือเมื่อสิ้นสุดสัญญา

3.3.3 ผลกระทบของกระบวนการผลิตและการกำจัดวัตถุดิบเหลือใช้ที่มีต่อสิ่งแวดล้อม

นอกจากบริษัทฯ จะมุ่งเน้นด้านคุณภาพในการให้บริการและความปลอดภัยแล้ว บริษัทฯ
ยังมุ่งเน้นการรักษาสภาพแวดล้อมมิให้เกิดมลภาวะในทุกกระบวนการผลิตและทุกปฏิบัติการอีกด้วย
ดังนั้นบริษัทฯ
จึงได้ดำเนินการปรับเปลี่ยนกระบวนการผลิตที่อาจมีผลกระทบต่อสิ่งแวดล้อมและปรับปรุงระบบการควบคุมต่างๆ
ดังนี้

-   กระบวนการล้างทำความสะอาดชิ้นส่วนเครื่องยนต์อากาศยาน
    ซึ่งเป็นระบบการล้างที่ใช้สารทำลายชั้นโอโซนในบรรยากาศ บริษัทฯ
    ได้ทำการเปลี่ยนเครื่องจักรในขบวนการล้างทำความสะอาดเป็นระบบใหม่ซึ่งใช้น้ำในการล้างทำความสะอาดและไม่ทำลายชั้นโอโซนในบรรยากาศ
    โดยธนาคารโลกให้ความช่วยเหลือค่าใช้จ่ายในการเปลี่ยนเครื่องจักรแบบให้เปล่าเป็นเงิน 16
    ล้านบาท

-   การใช้น้ำยาลอกสีลำตัวอากาศยานซึ่งมีส่วนประกอบของสาร Solvent Base
    อันมีส่วนในการทำลายชั้นบรรยากาศ บริษัทฯ
    ได้ดำเนินการเปลี่ยนแปลงโดยการใช้น้ำยาลอกสีลำตัวอากาศยานที่มีส่วนประกอบของสาร
    Water Base แทน ซึ่งจะไม่ทำลายชั้นโอโซนในบรรยากาศ

-   บริษัทฯ มีการควบคุมคุณภาพน้ำเสียให้เป็นไปตามที่กฎหมายกำหนด มีการบำบัดและกำจัดน้ำเสีย
    เพื่อลดผลกระทบต่างๆ ที่จะเกิดขึ้นต่อสิ่งแวดล้อม ทั้งนี้ บริษัทฯ
    มีการตรวจสอบน้ำเสียเป็นประจำ
    ทุกเดือนโดยห้องปฏิบัติการวิเคราะห์เอกชนที่ได้รับการรับรองจากกรมโรงงานอุตสาหกรรม

-   บริษัทฯ
    มีการตรวจสอบคุณภาพอากาศโดยห้องปฏิบัติการวิเคราะห์เอกชนที่ได้รับการรับรองจากกรมโรงงานอุตสาหกรรมเพื่อลดปริมาณฝุ่น
    มีการควบคุมควันพิษที่เกิดจากยานพาหนะ

บริษัทฯ ได้ปฏิบัติตามที่กฎหมายควบคุมสิ่งแวดล้อมกำหนด โดยในช่วง 3 ปีที่ผ่านมา บริษัทฯ
ได้จ่ายค่าใช้จ่ายในการดำเนินการเพื่อควบคุมสิ่งแวดล้อมเป็นจำนวนเงิน 1.58 ล้านบาท
ในปีงบประมาณ 2543 จำนวนเงิน 1.92 ล้านบาท ในปีงบประมาณ 2544 และจำนวนเงิน 2.36
ล้านบาท ในปีงบประมาณ 2545

สำนักงานใหญ่ ศูนย์ฝึกด้านการบิน และศูนย์คอมพิวเตอร์ ของบริษัทฯ ยังได้รับใบรับรองมาตรฐาน
ISO 14001 (Environmental Management System)
ซึ่งเป็นการรับรองมาตรฐานอุตสาหกรรมด้านระบบบริหารงานสิ่งแวดล้อมเมื่อวันที่ 24 มีนาคม 2543
จาก BVQI ซึ่งเป็นองค์กรให้การรับรองมาตรฐานในระดับสากล นอกจากนี้ ฝ่ายช่างของบริษัทฯ
ทั้งศูนย์ซ่อมที่ดอนเมืองและอู่ตะเภายังได้รับใบรับรอง มาตรฐาน ISO 14001 เมื่อวันที่ 16 มีนาคม
2544 จาก BVQI เช่นกัน

ข้อพิพาทหรือการถูกฟ้องร้องเกี่ยวกับสิ่งแวดล้อม และแนวทางแก้ไขข้อพิพาท

-ไม่มี-

3.4 งานที่ยังไม่ได้ส่งมอบ

-ไม่มี-